77 WARGA PALESTIN CEDERA

GAZA : Kementerian Kesihatan Palestin berkata 77 warga Palestin tercedera pada Jumaat petang susulan serangan tentera Israel pada protes mingguan di timur Gaza.

Agensi berita Anadolu dalam laporannya berkata kementerian mengesahkan 31 mangsa tercedera adalah akibat terkena serangan peluru hidup.

Protes Gaza yang bermula sejak Mac tahun lalu, mengorbankan lebih daripada 320 warga Palestin dengan ribuan mangsa yang tercedera akibat tindakan tentera Israel yang ditempatkan di penempatan berhampiran.

Demonstrasi itu menuntut pengakhiran pengepungan 12 tahun rejim Israel di Semenanjung Gaza, yang menghancurkan ekonomi wilayah konflik itu dan menyebabkan dua juta warganya hilang keperluan asas. — Terjemahan AlHijrah Online


DR AFIFI, TV ALHIJRAH BERTUKAR IDEA CARA SEBAR KEFAHAMAN ISLAM

KUALA LUMPUR: Timbalan Pengerusi Jawatankuasa Tertinggi Majlis Raja Raja Hal Ehwal Islam dan Felo Pusat Pengajian Oxford Datuk Dr Afifi al-Akiti pada 4 Februari lalu telah berkesempatan melakukan lawatan dan kunjungan ke stesen televisyen Islam utama negara TV AlHijrah.

Dalam kunjungan itu, Dr Afifi yang tersenarai sebagai 500 Muslim berpengaruh di dunia bertukar pendapat dan idea dengan pengurusan tertinggi TV AlHijrah mengenai bagaimana TV AlHijrah boleh menyumbang dengan lebih efektif dalam mendidik masyarakat dengan kefahaman Islam yang lebih baik.

Kedatangan Dr Afifi ke TV AlHijrah disambut Pengerusi TV AlHijrah, Datuk Hussamuddin Yaacub, Ketua Pegawai Eksekutif TV AlHijrah Namanzee Harris dan Pengarah Jawi Datuk Mohd Ajib Ismail.

Dr Afifi mempunyai pengetahuan dan pengalaman luas dalam pengajian Islam selain  boleh berkomunikasi dalam tujuh bahasa termasuk Latin, Greek, Perancis, Jerman, Arab, Inggeris dan Melayu.

Beliau juga menjadi rakyat Malaysia serta anak Melayu pertama dan satu-satunya yang ditawarkan jawatan tetap di Universiti Oxford sebagai pensyarah pada usia 32 tahun. – AlHijrah Online


HINA AGAMA: BACA BISMILLAH SEBELUM MAKAN BABI, ‘INFLUENCER’ INDONESIA DIPENJARA

PALEMBANG: Seorang pempengaruh media sosial di Indonesia dihukum penjara dua tahun selepas didapati menghina agama Islam.

Lina Mukherjee didapati bersalah berhubung kes memuat naik video makan kulit babi dan membaca ‘bismillah’ sebelum memakan makanan haram itu.

Mahkamah negeri di sini membuat keputusan itu kerana Lina melanggar undang-undang negara.

Ketua Majlis Hakim Roni Sinatra berkata perbuatan Lina itu dilihat sengaja mencari perhatian selain mencetuskan polemik dalam kalangan masyarakat

Lina bersalah kerana memuat naik video yang tidak sepatutnya kerana majoriti rakyat Indonesia beragama Islam.

Selain penjara dua tahun, Lina juga dikehendaki membayar denda 250 juta rupiah (RM76,175) dan jika gagal membayarnya, hukuman penjaranya akan ditambah selama tiga bulan.

Lina dalam pada itu menerima keputusan mahkamah dan menyesal dengan perbuatannya.

Dia yang beragama Islam sebelum ini memuat naik video di TikTok menunjukkan memakan hidangan kulit babi sambil membaca ‘bismillah’ atas alasan didorong rasa ingin tahu.—AlHijrah Online


MB KEDAH ANGKAT SUMPAH ESOK

ALOR SETAR: Selepas keputusan Pilihan Raya Negeri (PRN) di enam negeri dimuktamadkan semalam, majlis pelantikan dan angkat sumpah Menteri Besar Kedah kini dijadualkan berlangsung di Istana Anak Bukit, di sini, esok.

Berdasarkan surat jemputan media yang dikeluarkan Pejabat Setiausaha Kerajaan Negeri Kedah hari ini, majlis itu dijadual diadakan di Balai Mengadap Besar, Istana Anak Bukit, di sini kira-kira pukul 9 pagi.

Majlis angkat sumpah di hadapan Sultan Kedah Al-Aminul Karim Sultan Sallehuddin Sultan Badlishah itu turut akan dihadiri Setiausaha Kerajaan Kedah Datuk Norizan Khazali.

Pada PRN semalam, Perikatan Nasional (PN) berjaya memperoleh kemenangan besar iaitu 33 daripada 36 kerusi Dewan Undangan Negeri (DUN).

Pengerusi PN Kedah Datuk Seri Muhammad Sanusi Md Nor yang juga Ahli Dewan Undangan Negeri (ADUN) Jeneri ketika ini bertindak sebagai Menteri Besar Kedah sementara, sehingga Menteri Besar baharu dilantik dan mengangkat sumpah.–AlHijrah Online


Tangani isu kutipan, agihan zakat secara hikmah

KUALA LUMPUR – Isu kutipan dan agihan zakat perlu ditangani dengan
perbincangan dan diskusi secara hikmah.

Mufti Wilayah Persekutuan, Datuk Seri Dr. Zulkifli Mohamad al-Bakri berkata, perbincangan itu bagi memastikan keputusan dan pelaksanaannya menepati syarak, lebih efisyen dan objektif pensyariatan zakat tercapai.

“Saya lihat isu yang hendak dibangkitkan adalah isu tentang pelaksanaan, isu bagaimana zakat ini kita dapat untuk aplikasikan dalam situasi masa kini, dalam bentuk yang terkini, dan dalam bentuk yang moden, sesuai dengan suasana zaman kita sekarang ini’’, katanya dalam sidang media selepas merasmikan Muzakarah Zakat Kebangsaan 2019 di Nilai, Negeri Sembilan.

Bagi melestarikan pengurusan institusi zakat di negara ini, langkah
tersebut perlu dilakukan secara berterusan agar pengurusan zakat sentiasa
ditambah baik mengikut kehendak semasa serta selari dengan maqasid syariah,
tambahnya lagi.

Sementara itu, Timbalan Pengarah Institut Pengurusan dan Penyelidikan Fatwa
Sedunia (INFAD) yang juga pengarah program, Profesor Madya Dr. Azman Abdul Rahman
berkata, muzakarah kali ini akan mengupas isu semasa mengenai kutipan dan
agihan zakat, serta cabaran pemerkasaan institusi zakat dalam konteks Malaysia
baharu.

23 kertas kerja dibentang mencakupi pelbagai isu zakat dengan 10
resolusi dipersetujui dalam muzakarah dua hari yang berakhir semalam.

Selain INFAD, muzakarah ini turut mendapat kerjasama International Fatwa
and Halal Centre (IFFAH), dan Pusat Wakaf dan Zakat Universiti Sains Islam Malaysia
(USIM).


Denda kerana gagal kemuka dokumen caruman pekerja

KUALA TERENGGANU, 6 Mac – Tiga syarikat perkapalan didenda
rm7,500 oleh Mahkamah Majistret Kuala Terengganu  kerana gagal mengemukakan dokumen pembayaran
caruman pekerja kepada Pertubuhan Keselamatan Sosial (PERKESO), dua tahun lalu.

Denda sebanyak rm2,500 dikenakan ke atas setiap majikan
itu diputuskan oleh majistret Noradila Ab Latif selepas wakil syarikat
berkenaan  mengaku  bersalah.

Tiga syarikat itu ialah Mset Offshore Corporation Sdn Bhd,
Mset Shipbuilding Sdn Bhd dan Mset Holdings Sdn Bhd.

Hukuman tambahan penjara empat bulan turut akan dikenakan
sekiranya pihak pengurusan syarikat gagal membayar denda berkenaan. Namun
kesemuanya membayar denda tersebut.

Menurut kertas pertuduhan, dalam pemeriksaan pada jam 10
pagi 7 februari 2017 lalu, kesemua syarikat yang berpejabat di Pulau Kambing
itu gagal mengemukakan dokumen penggajian yang mengandungi maklumat pembayaran
caruman PERKESO ke atas 50 kakitangannya.

Ia  susulan aduan
mengenai kegagalan syarikat melunaskan caruman pekerjanya dan pengabaian tiga
surat peringatan dikeluarkan PERKESO agar
mengemukakan dokumen tersebut bermula 15 Februari hingga 28 Mei 2017.

Saman turut difailkan PERKESO terhadap tiga syarikat
berkenaan pada 7 Oktober tahun lalu, namun dokumen tersebut masih gagal
dikemukakan.

Kesemua syarikat didakwa dibawah Seksyen 94 Akta Keselamatan
Sosial Pekerja 1969.

Jika sabit kesalahan, boleh didenda maksimum RM10 ribu
atau penjara hingga dua tahun atau kedua-duanya sekali.


SEKOLAH JALANKAN SIASATAN PELAJAR LAKUKAN VANDALISME

NIBONG TEBAL: Pihak sekolah telah memulakan siasatan terhadap video tular sekumpulan pelajar sebuah sekolah menengah di sini bertindak ‘meraikan’ penggal terakhir persekolahan dengan merosakkan pelbagai peralatan dan kemudahan sekolah.

Menteri Pendidikan Fadhlina Sidek berkata kumpulan pelajar terlibat dalam kegiatan vandalisme itu telah dipanggil oleh pihak sekolah bagi membantu siasatan berhubung kejadian tersebut.

“Pihak sekolah dan Pejabat Pendidikan Daerah (PPD) menyedari sepenuhnya kejadian itu, dan saya juga telah bercakap dengan pegawai PPD mengenai perkara tersebut, siasatan lanjut dan terperinci berhubung perkara tersebut sedang dijalankan oleh pihak sekolah.

“Pertama, tindakan pihak sekolah adalah memanggil pelajar dan ibu bapa mereka untuk siasatan dan mungkin memberi bimbingan dan kaunseling, yang saya fikir penting kerana apa kita lihat (dalam video tular), ia adalah sesuatu tidak sepatutnya berlaku.

“Kami tidak akan berkompromi dalam sebarang tindakan vandalisme dan keganasan,” katanya kepada pemberita selepas hadir pada program sumbangan awal persekolahan oleh syarikat Nationgate kepada lima buah Sekolah Jenis Kebangsaan Tamil (SJKT) di Dewan Undangan Negeri (DUN) Jawi di SJKT Nibong Tebal, di sini hari ini.

Terdahulu, tular satu video di media sosial  beberapa pelajar dilihat menendang pintu sehingga pecah dan merosakkan kerusi sekolah malah mereka juga turut dilihat merosakkan kipas dan bergelak ketawa.

Dua video berdurasi 28 dan 58 saat itu turut mendapat reaksi negatif netizen di media sosial yang menyifatkan tindakan pelajar-pelajar terlibat tidak mencerminkan didikan diajar di sekolah.

Mengulas lanjut, Fadhlina yang juga Ahli Parlimen Nibong Tebal berharap semua pihak agar segera berhenti berkongsi video tular itu bagi melindungi identiti pelajar terlibat dan pihak sekolah.

“Oleh itu, saya harap semua orang dapat menurunkan video yang tular (di media sosial mereka) supaya kita dapat memberi perhatian kepada pemulihan pelajar,” katanya.

Ditanya mengenai nasihatnya agar tindakan sedemikian tidak dijadikan budaya, Fadhlina berkata beliau tidak menganggapnya sebagai budaya dan berpendapat ada perkara lain yang menyebabkan pelajar-pelajar tersebut melakukan sedemikian.

“Tetapi kita akan siasat secara terperinci, Pegawai PPD ada di sini dan perkara itu dalam pengetahuannya serta beliau memantau dengan teliti, proses yang dijalankan terhadap pelajar-pelajar terlibat dalam kejadian tersebut.

“Jadi saya tidak fikir ini adalah budaya dan tidak sepatutnya dijadikan budaya untuk mana-mana sekolah. Apa yang kita mahukan ialah budaya ABC iaitu ‘anak baik dan cerdik’,” katanya. –AlHijrah Online


RIZAB ANTARABANGSA BNM US$108.2 BILION SETAKAT 30 OGOS

KUALA LUMPUR: Rizab antarabangsa Bank Negara Malaysia (BNM) susut kepada US$108.2 bilion (US$1=RM4.50) pada 30 Ogos, 2022, daripada US$110.9 bilion setakat 15 Ogos lepas.

Paras rizab itu memadai untuk membiayai 5.4 bulan import barangan dan perkhidmatan serta 1.1 kali jumlah hutang luar negara jangka pendek.

Menurut bank pusat itu dalam kenyataannya hari ini, komponen utama rizab antarabangsa berkenaan adalah rizab mata wang asing (US$96.1 bilion), kedudukan Rizab Tabung Kewangan Antarabangsa (US$1.3 bilion), Hak Pengeluaran Khas atau SDR (US$5.7 bilion), emas (US$2.3 bilion) dan aset rizab lain (US$2.8 billion).

Aset-aset tersebut merangkumi emas, pertukaran mata wang asing dan rizab-rizab lain termasuk SDR (RM476.5 bilion), kertas kerajaan Malaysia (RM12.12 bilion), pinjaman dan pendahuluan (RM23.64 bilion), tanah dan bangunan (RM4.14 bilion) serta aset lain (RM34.18 bilion).

Dalam pada itu, modal dan liabiliti terdiri daripada modal berbayar berjumlah RM100 juta, rizab (RM161.65 bilion), mata wang dalam edaran (RM157.23 bilion), deposit institusi kewangan (RM165.97 bilion), deposit kerajaan Persekutuan (RM12.96 bilion), deposit lain (RM12.06 bilion), kertas Bank Negara (RM8.26 bilion), peruntukan SDR (RM28.25 bilion) serta liabiliti lain (RM4.1 bilion).-AlHijrah Online


KANAK-KANAK WARGA CHINA SEMBUH DARIPADA KORONAVIRUS DI LANGKAWI

KUALA LUMPUR: Seorang kanak-kanak perempuan warga China yang menjalani rawatan di Hospital Sultanah Maliha, Langkawi, Kedah bagi 2019 novel koronavirus (2019-nCov) dibenarkan pulang setelah sembuh dengan hasil ujian pengesanan ulangan bagi virus itu didapati negatif.

Ketua Pengarah Kesihatan Datuk Dr Noor Hisham Abdullah dalam kenyataan malam ini berkata kes berkenaan menunjukkan bahawa jangkitan 2019-nCoV boleh dirawat dan pesakit boleh kembali sembuh sepenuhnya, sebagaimana banyak lagi kes lain yang turut dilaporkan di negara China.

“Hasil ujian pengesanan ulangan 2019-nCoV yang dijalankan ke atasnya sebanyak dua kali ini telah didapati negatif. Beliau (kanak-kanak terbabit) kini berada dalam keadaan sihat dan telah dibenarkan pulang,” katanya dalam satu kenyataan di laman Facebook rasmi miliknya.

Beliau berkata tanggapan ramai bahawa penyakit ini pastinya membawa maut kepada mereka yang menghidapnya adalah tidak tepat.

Kementerian Kesihatan Malaysia ingin mengucapkan tahniah kepada Hospital Sultanah Maliha, Langkawi yang telah memberikan rawatan dan pemantauan yang rapi sehingga kanak-kanak ini sihat semula dan dibenarkan pulang.

Pada 29 Jan lepas, satu kes melibatkan seorang kanak-kanak perempuan warganegara China telah dilaporkan positif bagi jangkitan 2019-nCoV dan dirawat di wad isolasi hospital berkenaan. — BERNAMA


EKSKLUSIF: RAKYAT LUBNAN KONGSI DETIK CEMAS KEPADA BERITA ALHIJRAH

KUALA LUMPUR: Berita Alhijrah dalam siarannya hari ini berjaya mendapatkan seorang rakyat Lubnan, Loai Srouji untuk berkongsi pengalaman kejadian letupan yang mengegarkan bandar Beirut, Lubnan awal pagi tadi waktu Malaysia.

Ujarnya insiden yang meragut lebih 100 nyawa dan lebih 4,000 orang cedera itu memberi satu tamparan hebat kepada rakyat negara itu malah lebih teruk ketika ini barangan asas seperti makanan dan khemah turut tidak mencukupi untuk menampung mangsa yang terkesan.

Ikuti temu bual penuh dalam Berita Alhijrah siaran 5 Ogos 2020. – AlHijrah Online


BEKAS JURULATIH HARIMAU MALAYA, B. SATHIANATHAN MENINGGAL DUNIA AKIBAT KANSER

KUALA LUMPUR: Arena bola sepak negara menerima perkhabaran duka berikutan pemergian bekas pengendali skuad Harimau Malaya B. Sathianathan yang meninggal dunia akibat kanser di Pusat Perubatan Universiti Malaya (PPUM), hari ini.

Pengerusi Jawatankuasa Media, Komunikasi dan Perhubungan Awam Persatuan Bola Sepak (FAM) Christopher Raj ketika mengesahkan perkara itu berkata Sathianathan, 65, menghembuskan nafas terakhir pada 1.25 tengah hari ini.

“Beliau melawan kanser selama hampir setahun dan mendiang sebenarnya sudah berada di hospital sekitar dua hingga tiga bulan lepas.

“Saya akan maklumkan butiran mengenai upacara pengebumian nanti, kerana kami kini berada di hospital untuk menguruskan jasadnya,” katanya ketika dihubungi Bernama hari ini.

LAGI MENYUSUL. — AlHijrah Online


DOKTOR DISYAKI JUAL SIJIL VAKSINASI PALSU DIBEBAS ESOK

KUALA TERENGGANU: Seorang doktor swasta di Marang yang dipercayai terbabit dalam kegiatan penjualan sijil vaksinasi palsu akan dibebaskan dengan jaminan polis esok, sementara menunggu arahan pendakwaan.

Menurut laporan, Ketua Polis Terengganu, Datuk Rohaimi Md Isa berkata tempoh tahanan reman lelaki berusia 51 tahun yang juga suspek utama kes berkenaan berakhir esok.

Beliau berkata, suspek akan diberi jaminan polis sementara menunggu arahan selanjutnya daripada pihak pendakwaan.

“Siasatan berjalan lancar dan Jabatan Siasatan Jenayah Komersial (JSJK) Terengganu akan menguruskan siasatan selanjutnya dengan barang kes dirampas seperti komputer riba serta telefon bimbit akan dihantar kepada Bahagian Forensik JSJK Bukit Aman.

“InsyaAllah, barang kes itu akan dihantar ke sana esok,” katanya ketika ditemui di Ibu Pejabat Polis Kontinjen (IPK) Terengganu, hari ini.

Terdahulu, Rohaimi menyaksikan majlis serah terima tugas Timbalan Ketua Polis (TKP) Terengganu antara mantan TKP, Senior Asisten Komisioner (SAC) Norhalid Kimi dan TKP baharu, SAC Wan Rukman Wan Hassan.

Suspek sebelum ini ditahan pada Sabtu lalu dan direman tiga hari sehingga semalam untuk siasatan lanjut mengikut Seksyen 420 Kanun Keseksaan.

Bagaimanapun, polis memohon lanjutan reman terhadap suspek sebelum Majistret Engku Nurul Ain Engku Muda membenarkan reman suspek ditambah dua hari lagi sehingga esok.

Media sebelum ini melaporkan polis Terengganu membongkar kegiatan penjualan sijil vaksinasi COVID-19 dipercayai palsu dengan merampas hampir 100 keping kad temu janji vaksinasi. —AlHijrah Online


GARIS PANDUAN AKTIVITI HIBURAN DI IPT: PENGLIBATAN MPP PENUHI ASPIRASI MAHASISWA

KUALA LUMPUR: Penglibatan Majlis Perwakilan Pelajar dan Kesatuan Mahasiswa (MPP/KM) dalam proses merangka garis panduan bagi menjalankan aktiviti hiburan (konsert) di institusi pengajian tinggi (IPT) dapat memastikan ia memenuhi aspirasi mahasiswa serta mengikut kesesuaian di IPT masing-masing.

Yang Dipertua MPP Universiti Malaysia Kelantan (UMK) Muhammad Farid Zainal berkata barisan MPP UMK menyambut baik keputusan Kementerian Pendidikan Tinggi (KPT) memberikan autonomi kepada mahasiswa dan pihak universiti bagi merangka bersama garis panduan tersebut, sekali gus membuka lebih ruang dan pendedahan kepada mahasiswa untuk belajar memimpin dan mengawal situasi.

“Kadang-kadang apabila mahasiswa berurusan dengan mahasiswa, perkara itu lebih mudah difahami dan diselesaikan,” katanya kepada Bernama di sini.

Susulan itu, Muhammad Farid berkata pihaknya dan Pejabat Timbalan Naib Canselor Hal Ehwal Pelajar dan Alumni (TNC HEPA) telah bersepakat dan bercadang agar universiti itu merangka garis panduan berdasarkan Enakmen Kawalan Hiburan dan Tempat-Tempat Hiburan 1998 negeri Kelantan dan draf garis panduan yang diberikan KPT bagi menjalankan sebarang aktiviti hiburan melibatkan mahasiswa.

“Ini kerana kami berpendapat sebarang bentuk aktiviti hiburan perlulah mengikut piawaian atau garis panduan yang telah ditetapkan mengikut lokaliti sesebuah institusi tersebut. Kami tidak pernah menghalang mahasiswa UMK dalam menganjurkan program berbentuk hiburan asalkan mereka mengikut garis panduan yang ditetapkan.

“Pihak kami mengambil serius akan perkara ini agar dapat menjamin aktiviti hiburan melibatkan rakan mahasiswa adalah mengikut peraturan, terkawal dan tidak mencemarkan nama baik universiti,” katanya.

Dalam pada itu, TNC HEPA Universiti Malaysia Sarawak (UNIMAS) Dr Al-Khalid Othman berkata pihaknya dan MPP akan bekerjasama dalam merangka garis panduan aktiviti hiburan universiti selari dengan Garis Panduan Penganjuran Konsert peringkat Negeri Sarawak.

Beliau berkata satu sesi libat urus bersama wakil MPP dan Pengurusan Hal Ehwal Pelajar UNIMAS yang dipengerusikannya telah diadakan pada Selasa lepas bagi mendapat pandangan berkenaan cadangan pembangunan garis panduan tersebut.

“Penglibatan MPP/KM dalam proses merangka dan menyediakan garis panduan bagi menjalankan aktiviti hiburan di IPT membuka ruang dalam mempertimbangkan hak anak-anak seni untuk menjalankan aktiviti kesenian dan kebudayaan terutamanya yang berbentuk konsert.

“Ini juga demi memastikan usaha mengembangkan bakat dan memperkasakan mahasiswa diteruskan agar institusi IPT negara dapat melahirkan graduan yang berkualiti,” katanya.

Jabatan Pendidikan Tinggi (JPT) dalam kenyataan pada Selasa menyebut MPP/KM perlu dilibatkan dalam proses merangka dan menyediakan garis panduan menjalankan aktiviti hiburan (konsert) di Institusi Pengajian Tinggi (IPT).

Menurut JPT arahan kepada semua pengurusan IPT di bawah KPT itu dibuat bagi memastikan suara dan keperluan mahasiswa serta kesesuaian di setiap IPT dan lokaliti diambil kira sebelum ia diguna pakai secara rasmi di peringkat IPT masing-masing.

Arahan terbabit adalah selaras pengumuman Menteri Pendidikan Tinggi Datuk Seri Mohamed Khaled Nordin baru-baru ini supaya garis panduan menjalankan aktiviti hiburan di IPT perlu dirangka dan disediakan oleh IPT melalui pembabitan MPP/KM.–AlHijrah Online


POLIS PERKETAT KAWALAN SEMPADAN KELANTAN-THAILAND KETIKA BANJIR

KOTA BHARU: Polis Kelantan memperketat kawalan di sempadan Malaysia-Thailand susulan limpahan air Sungai Golok pada gelombang pertama musim tengkujuh yang melanda negeri ini.

Ketua Polis Kelantan, Datuk Hasanuddin Hassan berkata, air Sungai Golok yang melimpah sejak Jumaat lalu menyebabkan kawasan sempadan menjadi luas seperti lautan.

“Keadaan paras air di Sungai Golok meningkat susulan hujan berterusan selama beberapa hari di Rantau Panjang dan menyebabkannya melimpah sehingga garisan sempadan antara kedua-dua negara tidak dapat dilihat dengan jelas.

“Walau bagaimanapun, saya tegaskan kawalan tetap ada dan diperketatkan bagi mengelak dibolosi penyeludup yang cuba membawa barangan terlarang ke negara ini,” katanya.

Beliau berkata sedemikian pada sidang akhbar harian sempena musim tengkujuh di Ibu Pejabat Polis Kontinjen di sini hari ini.

Hasanuddin berkata, keadaan terkini kawasan sempadan negara masih dinaiki air dan pihaknya mengadakan rondaan kawalan secara kerap melalui Pasukan Gerakan Am dan Pasukan Polis Marin selain kawalan oleh Angkatan Tentera Malaysia.

“Individu yang ingin masuk atau keluar melalui sempadan perlu menggunakan laluan yang sah mengikut undang-undang.

“Mereka yang cuba melintasi sempadan secara haram akan ditahan pihak berkuasa yang sentiasa menjalankan pemantau di kawasan itu,” katanya.

Dalam perkembangan lain, beliau berkata, lapan daripada keseluruhan 55 balai polis yang ada di 10 daerah di negeri ini dinaiki air namun tidak menjejaskan penugasan pihak berkuasa berkenaan.

“Air naik kira-kira setengah meter ke dalam balai tiga balai iaitu di Balai Polis Rantau Panjang dan Balai Polis Kuala Jambu serta Balai Polis Simpangan di Tumpat.

“Sementara di balai-balai lain, air naik di sekitar pekarangan dan sudah mulai surut ketika ini. Operasi balai berjalan seperti biasa bagi memudahkan masyarakat membuat laporan dan sebagainya,” katanya.

Katanya, setakat jam 8 pagi hari ini, sebanyak 61 pusat pemindahan sementara (PPS) yang dibuka dengan mangsa banjir berjumlah 13,709 orang daripada 4,961 keluarga.

“Setakat ini, tujuh daerah masih dilanda banjir iaitu di Tanah Merah, Machang, Pasir Mas, Pasir Puteh, Kota Bharu, Tumpat dan Kuala Krai.

“Keadaan paras air di semua sungai juga menunjukkan penurunan dan air banjir ini dijangka akan turun ke Tumpat. Saya meminta semua penduduk di negeri ini supaya terus berhati-hati dan sentiasa berwaspada,” katanya. — SINAR HARIAN


SEJARAH TERCIPTA: TAWAF QUDUM IBADAH HAJI AMAL PENJARAKAN SOSIAL

ARAB SAUDI: Kemuncak haji bermula hari ini. Jemaah di tanah suci mula melaksanakan tawaf qudum, atau tawaf permulaan sebagai ibadah awal rukun islam kelima itu.

Uniknya, jemaah haji terpilih dari seluruh dunia yang menetap di Arab Saudi melaksanakan tawaf dengan pematuhan penjarakan sosial ketika mengelilingi Kaabah sebanyak tujuh kali.

Ibadah tawaf itu dilakukan dengan pengekalan jarak sosial dua meter antara satu sama lain. Ini disifatkan sejarah baharu dalam ibadah haji apabila tawaf dilaksanakan dengan protokol kesihatan yang amat jarang sekali diamalkan sebelum ini.

Menurut wakil media Arab Saudi yang berkomunikasi bersama AlHijrah Online hari ini, tawaf qudum para jemaah berjalan lancar dan sempurna.

Menyusul selepas ibadah tawaf itu, jemaah mula berangkat ke Mina dari Masjidil Haram. Kesemua jemaah akan menetap di Mina Tower, sebuah lokasi penginapan yang telah disanitasi sebaik mungkin.

Jemaah dituntut mematuhi setiap prosedur operasi standard (SOP) asas seperti penjarakan sosial di setiap lokasi di mana mereka dibawa.

Di Mina Tower juga, setiap jemaah tinggal sendirian di bilik masing-masing, dan tidak dibenarkan keluar bertemu jemaah lain, sebagai langkah mengawal ancaman virus korona.

Difahamkan, lewat malam hari ini waktu Mina, semua Jemaah akan mula berangkat ke Arafah untuk menjalani ibadah wukuf. – AlHijrah Online / Ardi Herman Mohd Mardzi


LIMA KES POSITIF COVID-19, EMPAT PEJABAT EXCO TERENGGANU DITUTUP 14 HARI

KUALA TERENGGANU: Empat pejabat Exco Terengganu di Wisma Darul Iman ditutup selama 14 hari bermula semalam hingga 30 Jan susulan terdapat lima kes positif COVID-19 di bangunan pentadbiran kerajaan negeri itu.

Pengarah Kesihatan Negeri Terengganu, Dr Nor Azimi Yunus berkata penutupan itu bagi membolehkan kerja-kerja sanitasi dilakukan dalam usaha mengekang penularan wabak tersebut di kawasan berkenaan.

Empat pejabat ditutup ialah Pejabat Pengerusi Jawatankuasa Kerajaan Tempatan, Perumahan, Kesihatan dan Alam Sekitar; Pejabat Pengerusi Jawatankuasa Pembangunan Insan Dakwah dan Penerangan; Pejabat Pengerusi Jawatankuasa Pertanian, Industri Makanan, Perladangan, Komoditi dan Pembangunan Luar Bandar; serta Pejabat Pengerusi Jawatankuasa Pelaksanaan Syariah, Pendidikan dan Pengajian Tinggi.

“Penutupan perlu dilakukan kerana terdapat lima kes positif COVID-19 dalam kalangan pekerja Institut Modal Insan Terengganu Sejahtera (i-MiTS) di Wisma Darul Iman baru-baru ini,” katanya ketika dihubungi hari ini.

Dr Nor Azimi berkata hasil siasatan mendapati kes-kes positif berkenaan bergaul rapat dengan pekerja di pejabat empat Exco tersebut.

Penutupan sementara itu dijalankan di bawah Seksyen 18(1)(d) Akta Pencegahan dan Pengawalan Penyakit Berjangkit 1988 (Akta 342) bagi mengelak perebakan penyakit berjangkit dan membolehkan proses disinfeksi serta sanitasi dijalankan bagi mengelak penularan, katanya.—AlHijrah Online / BERNAMA


POLIS SIASAT HANTARAN FB KAITKAN KBS DENGAN GERAKAN KRISTIAN EVANGELIST

KUALA LUMPUR: Polis menerima laporan berhubung hantaran di akaun Facebook Che’gubard original yang mengaitkan Kementerian Belia dan Sukan (KBS) dengan gerakan Kristian Evangelist.

Ketua Polis Daerah Sentul ACP Beh Eng Lai berkata kementerian tersebut juga dituduh menyalurkan dana kepada sebuah badan bukan kerajaan (NGO) untuk menyeru belia bukan kristian ke gereja.

“Siasatan dijalankan di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998.

“Polis Diraja Malaysia (PDRM) menasihatkan orang ramai supaya tidak membuat spekulasi atau mengulas isu tersebut secara provokasi yang mungkin boleh menggugat ketenteraman serta keharmonian kaum di Malaysia,” katanya dalam kenyataan hari ini.

Semakan polis mendapati, hantaran yang dibuat oleh Che’gubard original sehingga kini menerima 544 komen, 377 perkongsian semula dan 448 respons sejak dimuat naik sekitar tiga hari yang lalu.

Tambahnya tindakan tegas tanpa kompromi bakal diambil terhadap mana-mana individu yang sengaja mengeluarkan kenyataan yang mendatangkan kegusaran awam melalui isu-isu yang menyentuh sensitiviti agama dan kaum. – AlHijrah Online


YAYASAN TAQWA-MAIWP PERUNTUK RM2.38 JUTA UNTUK BANTUAN PERSEKOLAHAN

KOTA BHARU: Yayasan Taqwa-Majlis Agama Islam Wilayah Persekutuan (MAIWP), memperuntukkan RM2.38 juta tahun ini bagi menyalurkan bantuan persekolahan kepada kira-kira 14,000 penerima di seluruh negara.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, bantuan tersebut diagihkan kepada pelajar daripada golongan B40, anak yatim dan keluarga yang terjejas pendapatan akibat pandemik COVID-19.

Pemberian sumbangan bernilai RM170 setiap penerima dalam bentuk uniform persekolahan, kasut, beg sekolah serta peralatan persekolahan lain itu diharap dapat mengurangkan beban keluarga menjelang musim persekolahan baru yang bakal bermula pada minggu hadapan.

Bagi Kelantan, Yayasan Taqwa-MAIWP memperuntukan RM306,000 yang diagihkan kepada 1800 penerima sumbangan di seluruh negeri ini.

“Di Pengkalan Chepa kira-kira RM153,000 diperuntukkan melibatkan 900 orang pelajar dikalangan keluarga miskin dan juga B40.

“Bantuan ini bagi memastikan penerima kembali ke sekolah dalam keadaan berpakaian baharu dan juga lebih bersemangat, insya-Allah,” katanya Ahmad Marzuk selepas Majlis Penyampaian Sumbangan Program Jom Ke Sekolah 2022 Peringkat Negeri Kelantan di Pekarangan Kilang My-Sutera, Kota Bharu.

Hadir sama pada majlis itu Ketua Pegawai Eksekutif Yayasan Taqwa-MAIWP, Zabidi Nasan. – AlHijrah Online


MAYAT DUA BERANAK NAHAS BANJIR PAHANG DITEMUI

TEMERLOH: Dua beranak yang hilang selepas dihanyutkan arus ketika menyeberangi padang bola dalam banjir di Mentakab, Selasa lepas, ditemui hari ini.

Mangsa Musa Ahmad, 53, dan anak lelakinya Aireel Zikree, 10, ditemui pada jarak kira-kira 100 meter dari lokasi kejadian.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata, kedua-dua mangsa dilaporkan meredah banjir di kawasan padang bola berdekatan bangunan UMNO Mentakab pada sekitar jam 3.15 petang sebelum dihanyutkan arus dan hilang.

Katanya, operasi mencari dan menyelamat (SAR) mangsa lemas dilakukan Pasukan Penyelamat di Air (PPDA) Balai Bomba dan Penyelamat Bukit Angin, dengan menggunakan bot pencarian meliputi kawasan seluas 500 meter persegi sebelum menjumpai mangsa pertama iaitu lelaki dewasa kira-kira jam 10 pagi tadi.

Mangsa kedua pula ditemui selepas itu pada jam 11.50 pagi dengan jarak yang hampir sama dengan mangsa pertama.

Operasi dijalankan lima anggota bomba dengan bantuan pihak polis dan mayat diserahkan kepada polis bagi tindakan lanjut.

Berdasarkan laporan bomba, penemuan mayat itu menjadikan kes kematian akibat banjir di Pahang seramai 12 individu manakala tujuh lagi mangsa masih hilang.—AlHijrah Online


MESYUARAT PERTAMA JAWATANKUASA KABINET TANGANI KESESAKAN LALU LINTAS AWAL APRIL – ANTHONY

PUTRAJAYA: Jawatankuasa Kabinet telah dibentuk untuk merangka langkah komprehensif dan menyeluruh dalam menangani isu kesesakan lalu lintas, kata Menteri Pengangkutan Anthony Loke.

Beliau berkata jawatankuasa itu, yang akan dipengerusikan Timbalan Perdana Menteri Datuk Seri Dr Ahmad Zahid Hamidi dan Kementerian Pengangkutan selaku sekretariat utama, akan mengadakan mesyuarat pertama pada awal April.

“Jawatankuasa ini dibentuk kerana isu kesesakan lalu lintas mendapat perhatian serius dan pendekatan terancang akan digunakan dalam menangani isu itu,” katanya dalam sidang media di sini selepas majlis pembukaan Transit Aliran Massa (MRT) Laluan Putrajaya yang dirasmikan Perdana Menteri Datuk Seri Anwar Ibrahim hari ini.

Anwar melancarkan laluan itu di Depoh Serdang sebelum menaiki MRT menuju ke Putrajaya Sentral untuk merasai sendiri perjalanan yang mengambil masa kira-kira 20 minit.

Loke berkata Perdana Menteri telah menyuarakan komitmen supaya pengangkutan awam terus diberi perhatian dengan memperkukuh serta membangun sistem pengangkutan awam terutama di Klang Valley bagi menangani masalah kesesakan lalu lintas. –AlHijrah Online


ANWAR IBRAHIM SELESAI ANGKAT SUMPAH PM KE-10

KUALA LUMPUR: Pengerusi Pakatan Harapan (PH) Datuk Seri Anwar Ibrahim hari ini selesai mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Istiadat Pengurniaan Surat Cara Pelantikan dan Mengangkat Sumpah Jawatan dan Setia serta Sumpah Simpan Rahsia sebagai Perdana Menteri ke-10 berlangsung di Dewan Singgahsana Kecil, Istana Negara, di sini, pada pukul 5.06 petang.

Al-Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Istiadat angkat sumpah berkenaan diadakan selepas Seri Paduka memperhalusi titah pandangan Raja-Raja Melayu yang berkenan berangkat menghadiri Perbincangan Khas Raja-raja Melayu di Istana Negara pagi tadi bagi membuat keputusan yang terbaik demi kepentingan dan kesejahteraan negara serta rakyat, lima hari selepas keputusan rasmi Pilihan Raya Umum ke-15 (PRU-15).

Turut berangkat ke istiadat berkenaan adalah Raja Permaisuri Agong Tunku Hajah Azizah Aminah Maimunah Iskandariah.

Anwar, 75, yang berbaju Melayu hitam lengkap bersamping warna keemasan diriingi isterinya, Datuk Seri Dr Wan Azizah Wan Ismail, yang juga Ahli Parlimen Bandar Tun Razak.

Sejurus mengangkat sumpah, Ahli Parlimen Tambun itu menandatangani beberapa dokumen berkaitan sebelum upacara itu diakhiri dengan bacaan doa yang dipimpin Mufti Wilayah Persekutuan Datuk Dr Luqman Abdullah.

Upacara disaksikan Ketua Hakim Negara Tun Tengku Maimun Tuan Mat, dan Ketua Setiausaha Negara Tan Sri Mohd Zuki Ali.

Turut hadir, Peguam Negara Tan Sri Idrus Harun, Panglima Angkatan Tentera Jen Tan Sri Affendi Buang dan Ketua Polis Negara Tan Sri Acryl Sani Abdullah Sani, Yang Dipertua Dewan Negara Tan Sri Dr Rais Yatim dan Yang Dipertua Dewan Rakyat Tan Sri Azhar Azizan Harun.

Pemimpin parti politik yang hadir ialah pemimpin parti komponen PH iaitu Timbalan Presiden PKR Rafizi Ramli, Setiausaha Agung DAP Anthony Loke, Presiden Amanah Mohamad Sabu, Presiden UPKO Wilfred Madius Tangau.

Turut hadir, Pengerusi BN merangkap Presiden UMNO Datuk Seri Dr Ahmad Zahid Hamidi, dan Timbalan Presiden UMNO Datuk Seri Mohamad Hasan, serta anak-anak dan menantu Anwar.

Buat pertama kali dalam sejarah negara, keputusan pilihan raya umum berakhir dengan situasi Parlimen tergantung apabila tiada parti atau gabungan parti politik mendapat majoriti mudah bagi membentuk kerajaan Persekutuan. Majoriti mudah untuk membentuk kerajaan adalah 112 kerusi.

PRU-15 pada 19 Nov menyaksikan keputusan PH memperoleh 82 kerusi; PN 73 kerusi; BN (30); GPS (23); Gabungan Rakyat Sabah (enam); Warisan (tiga); Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Menjunjung titah Yang di-Pertuan Agong agar parti dan gabungan politik mempertimbangkan penubuhan kerajaan perpaduan bagi mengakhiri kemelut pembentukan kerajaan pasca PRU-15, akhirnya hasil rundingan antara parti bersetuju dan menyokong pembentukan kerajaan perpaduan yang diterajui PH.–AlHijrah Online


MAYAT KANAK-KANAK SERANGAN BUAYA DITEMUI, KESAN GIGITAN DI KAKI

LAHAD DATU: Mayat seorang kanak-kanak lelaki berusia 10 tahun yang dilaporkan hilang dalam kejadian serangan buaya di sungai Kampung Bakau Lama, di sini, semalam, ditemui hari ini.

Mayat mangsa dijumpai penduduk kampung pada jam 6.41 pagi tadi, dalam keadaan terapung kira-kira 700 meter dari lokasi insiden di sungai berkenaan.

Memetik laporan Berita Harian, Ketua Balai Bomba dan Penyelamat (BBP) Lahad Datu, Sumsoa Rashid, berkata terdapat kesan gigitan di kaki mangsa dipercayai akibat dibaham reptilia ganas itu.

“Bagaimanapun, mayat mangsa masih berada dalam keadaan sempurna,” katanya.

Dalam insiden semalam, beliau berkata, kanak-kanak itu dilaporkan diserang buaya ketika sedang mencari udang untuk dijadikan umpan memancing, bersama dua rakan.

Ujarnya, rumah mangsa terletak di atas air. Ketika kejadian, mangsa dikatakan sedang menangkap udang di bawah rumahnya sebelum tiba-tiba diserang seekor buaya.

“Mangsa dikatakan dapat melepaskan diri pada mulanya. Namun ketika masih berada dalam sungai dan berusaha menyelamatkan diri, mangsa dilaporkan diserang sekali lagi sebelum ditarik ke dalam sungai lalu hilang,” katanya.

Susulan itu, Sumsoa berkata, operasi mencari dan menyelamat (SAR) dilancarkan dan disambung semula bersama penduduk kampung kira-kira jam 6.30 pagi tadi.

Mayat mangsa kemudian diserahkan kepada polis untuk tindakan lanjut. –AlHijrah Online


BEKAS PEMAIN BADMINTON KEBANGSAAN MENINGGAL DUNIA

KUALA LUMPUR: Bekas pemain badminton kebangsaan, Abdul Rahman Mohamad meninggal dunia, semalam.

Pemakluman tersebut disahkan menerusi akaun Facebook Persatuan Badminton Malaysia (BAM).

Dalam kenyataan BAM, Allahyarham meninggal dunia di Hospital Shah Alam pada jam 5.53 petang semalam.

“Jasa serta sumbangan Allahyarham dalam arena badminton kebangsaan pasti akan terus dikenang. Semoga rohnya ditempatkan dalam kalangan orang-orang yang beriman,” kata kenyataan itu.

Abdul Rahman dilahirkan pada tanggal 9 Mei 1946, yang juga anggota skuad Piala Thomas 1970, turun selaku perseorangan kedua selepas mendiang Datuk Punch Gunalan pada perlawanan akhir edisi kelapan kejohanan berprestij itu menentang Indonesia.–AlHijrah Online


PENGURUSAN MAHKAMAH SYARIAH HENDAKLAH TERUS DIPERKASA, DITAMBAH BAIK – AGONG

BERA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah agar pengurusan Mahkamah Syariah termasuk kedudukan hakim dan peguam syarie perlu terus diperkasa dan ditambah baik bagi menambah kewibawaan sistem perundangan Islam di negara ini.

Selain itu, Seri Paduka Baginda bertitah Mahkamah Syariah juga mesti bijak menggunakan kuasa budi bicara dan sentiasa berlaku adil kepada semua pihak dalam membuat keputusan terutamanya di dalam menyelesaikan kes kekeluargaan dan jenayah syariah.

“Hakim-hakim syarie, pegawai mahkamah dan peguam syarie turut juga bertanggungjawab secara kolektif dalam memastikan prosiding mahkamah berjalan lancar.

Saya berharap agar lebih  banyak usaha dilaksanakan dari semasa ke semasa untuk memperkasakan institusi Mahkamah Syariah dan institusi Agama Islam yang lain,” titah Seri Paduka Baginda.

Al-Sultan Abdullah bertitah demikian semasa menyempurnakan Majlis Perasmian Mahkamah Syariah Bera, yang turut menyaksikan keberangkatan paduka anakanda,  Pemangku Raja Pahang Tengku Hassanal Ibrahim Alam Shah, Tengku Panglima Raja Kol Tengku Amir Nasser Ibrahim Shah dan Tengku Arif Bendahara Tengku Muhammad Iskandar Ri’ayatuddin Shah.

Hadir sama Ketua Pengarah merangkap Ketua Hakim Syarie Jabatan Kehakiman Syariah Malaysia Datuk Mohd Amran Mat Zain, Ketua Hakim Syarie Pahang Datuk Abdul Walid Abu Hassan dan mantan Perdana Menteri yang juga Ahli Parlimen Bera Datuk Seri Ismail Sabri Yaakob.

Ketika bertitah, Al-Sultan Abdullah turut menyentuh mengenai Mahkamah Syariah yang merupakan institusi menegakkan keadilan berlandaskan perundangan Islam selain keberkesanan konsep Sulh atau pendamaian yang telah berupaya menyelesaikan kes kekeluargaan.

“Sebanyak 85 peratus daripada kes Sulh yang didaftarkan di mahkamah di seluruh negara sejak 2019 hingga 2022 telah berjaya diselesaikan secara damai menerusi prosiding Sulh tanpa proses perbicaraan,” titah Seri Paduka Baginda.

Menyentuh mengenai Mahkamah Syariah Bera yang telah siap dibina pada Jun 2016 dengan peruntukan sebanyak RM6.5 juta, Seri Paduka Baginda bertitah ia merupakan pengiktirafan kepada institusi Agama Islam dan bukti jelas kepada pembangunan syiar agama di Pahang.

“Majlis ini membawa pengertian yang bermakna kerana bangunan ini adalah merupakan mercu tanda kepada ketinggian institusi Mahkamah Syariah di negara ini. Saya percaya bangunan mahkamah di Bera ini bakal memainkan peranan besar dalam mentadbir undang-undang Islam khususnya di daerah ini,” titah Seri Paduka Baginda.

Sehubungan itu, Al-Sultan Abdullah menzahirkan penghargaan kepada Kerajaan Persekutuan dan negeri selain semua pihak yang terlibat dalam pembangunan Mahkamah Syariah itu.–AlHijrah Online


GARIS PANDUAN HIBURAN, KEBUDAYAAN, PELANCONGAN TIDAK BERI IMEJ NEGATIF KEPADA TERENGGANU

KUALA TERENGGANU: Garis panduan berkaitan hiburan, kebudayaan dan pelancongan yang akan diwarta tahun depan tidak akan memberi imej negatif kepada Terengganu kononnya seperti ‘negeri taliban’.

Exco Syariah, Pendidikan dan Pengajian Tinggi Terengganu, Satiful Bahari Mamat berkata, sebaliknya garis panduan itu akan melonjakkan lagi sektor pelancongan di Terengganu kerana menonjolkan keunikan hiburan dan budaya yang patuh syariah.

“Takkan timbul persepsi negatif seperti itu apabila Terengganu melaksanakan garis panduan berkenaan…pelancong datang ke Terengganu ini bukannya nak buat maksiat sebab tempat asal mereka lebih bebas nak buat apa sahaja maksiat.

“Pelancong datang ke Terengganu sebab nak tengok persekitaran (alam semula jadi), budaya negeri kita…apa yang istimewa ada di negeri kita yang duduk dalam keadaan memenuhi tuntutan Islam,” katanya.

Beliau berkata demikian menjawab soalan tambahan Roslee Daud (BN-Bukit Besi) yang ingin tahu apakah impak garis panduan itu kepada sektor pelancongan dan pemain industri dalam sesi soal jawab lisan pada persidangan Dewan Undangan Negeri (DUN) Terengganu hari ini.

Menjawab soalan tambahan Datuk Rozi Mamat (BN-Telemong) mengenai pandangan kerajaan Terengganu berhubung aktiviti senamrobik secara terbuka pula, Satiful berkata Terengganu tidak mengekang aktiviti tersebut namun ada beberapa penambahbaikan perlu dilakukan seperti kedudukan lelaki dan wanita ketika ia berlangsung.

“Sebab itu kita galakkan agar lebih ramai jurulatih lelaki mengajar senamrobik ini…untuk wanita pula mereka boleh menjalankan aktiviti itu di kawasan tertutup,” katanya.

Dalam perkembangan lain Exco Pelancongan, Kebudayaan dan Teknologi Maklumat Terengganu, Ariffin Deraman berkata, Terengganu berjaya merekod jualan sebanyak RM1.064 juta melalui Pameran Persatuan Ejen Pelancongan dan Pengembaraan Malaysia (MATTA) 2019.

“Dalam Pameran MATTA yang pertama pada Mac, hasil jualan ialah RM708,501 manakala dalam penyertaan kedua pada September, hasil jualan ialah RM355,189.

“Selain itu banyak promosi dibuat termasuk secara bersepadu melibatkan empat negeri iaitu Kelantan, Pahang, Terengganu dan Johor…kita optimis lebih ramai pelancong akan datang ke Terengganu sempena Tahun Melawat Malaysia 2020,” katanya. — BERNAMA


POLIS SIASAT KES WANITA DAKWA ANAK AUTISME DIDERA GURU PUSAT TERAPI

JOHOR BAHRU: Polis sedang menyiasat kes seorang ibu yang mendakwa anak lelakinya yang menghidap autisme didera guru di sebuah pusat terapi di Skudai di sini seperti tular menerusi media sosial.

Ketua Polis Daerah Johor Bahru Utara ACP Rupiah Abd Wahid berkata kesemua pihak yang terlibat dalam kes berkenaan telah diambil keterangan bagi membantu siasatan.

Beliau berkata semalam, pihaknya mengesan satu hantaran seorang pemilik akaun Facebook ‘Cik Puan Zetty’ berhubung kes berkenaan.

“Hasil semakan mendapati isu yang ditularkan oleh pemilik akaun itu adalah satu kes yang masih dalam proses siasatan pihak Ibu Pejabat Polis Daerah Johor Bahru Utara.

“Selepas siasatan awal terhadap pengaduan itu, kanak-kanak tersebut telah dirujuk ke Hospital Kulai untuk mendapatkan rawatan dan pemeriksaan perubatan,” katanya dalam kenyataan hari ini.

Menurutnya, kanak-kanak itu juga telah dirujuk ke Hospital Sultan Ismail, di sini bagi mendapatkan penilaian khusus oleh pakar kanak-kanak terhadap status kesihatannya.

Rupiah berkata polis akan mendapatkan laporan perubatan mangsa secara rasmi sebelum kertas siasatan dikemukakan kepada pihak Timbalan Pendakwa Raya untuk tindakan selanjutnya.

Katanya kes disiasat mengikut Seksyen 31(1) (a) Akta Kanak-Kanak 2001.

Menerusi hantaran itu, wanita tersebut mendakwa anaknya dimasukkan ke sebuah pusat terapi di sebuah institut pengajian tinggi di Skudai sejak November 2019 dan kejadian tersebut dipercayai berlaku pada 7 Julai lepas.

Wanita itu mendakwa anaknya yang berusia enam tahun telah didera oleh guru terapi sehingga mengalami kesan lebam di bahu kiri yang berbentuk jari selain kesan cubitan di dada. –AlHijrah Online


PENERBANGAN MH122 BERPATAH BALIK: LELAKI DIDAKWA SELEPAS CETUS GANGGUAN

SYDNEY: Seorang lelaki berusia 45 tahun didakwa pada Selasa selepas menganggu penerbangan antarabangsa dari Australia ke Malaysia.

Menurut kenyataan dikeluarkan Polis Persekutuan Australia (AFP), lelaki berasal dari Canberra itu berdepan pertuduhan kerana membuat kenyataan palsu mengenai ugutan untuk merosakkan pesawat Divisyen 3 dan gagal mematuhi arahan keselamatan kru kabin, lapor Xinhua.

Jika sabit kesalahan masing-masing boleh membawa hukuman maksimum penjara 10 tahun dan denda melebihi 15,000 dolar Australia (kira-kira AS$9,727).

Lelaki itu dijangka tampil di Mahkamah Tempatan Pusat Downing juga pada Selasa.

Sebuah penerbangan Malaysia Airlines berlepas dari Sydney pada kira-kira 1 tengah hari waktu tempatan menuju ke Kuala Lumpur pada Isnin tetapi terpaksa berpatah balik ke Lapangan Terbang Antarabangsa Sydney pada 3.45 petang waktu tempatan.

“Semasa penerbangan, penumpang lelaki itu didakwa mencetuskan gangguan dan mendakwa membawa bahan letupan. AFP menahan lelaki itu tanpa sebarang insiden,” menurut polis persekutuan. –AlHijrah Online


RUMAH TERBAKAR DI KAMPUNG BARU, KL

KUALA LUMPUR: Lima rumah berhampiran pintu gerbang Kampung Baru di Jalan Raja Muda Musa di sini musnah dalam kebakaran malam ini.

Bagaimanapun, tiada kemalangan jiwa dilapor dalam kejadian tersebut.

Menurut kenyataan Pusat Gerakan Operasi Kuala Lumpur, Jabatan Bomba dan Penyelamat (JBPM) menerima panggilan kecemasan sekitar jam 8.19 malam sebelum menghantar anggota serta jentera ke lokasi kejadian.

“Setibanya jentera bomba di lokasi kejadian, didapati kebakaran melibatkan sebuah rumah berkeluasan 80×40 kaki persegi membabitkan lima pintu dan terbakar 90 peratus.

“Tindakan operasi pemadaman menggunakan teknik ‘offensive’ dan ‘defensive’ dengan membuat ‘cooling’ di rumah berhampiran,” menurut kenyataan itu.

Punca kebakaran dan anggaran kerugian masih dalam siasatan.–AlHijrah Online


LALUAN VTL KE THAILAND, KEMBOJA BERMULA 15 MAC

PUTRAJAYA: Laluan Perjalanan Lengkap Vaksin (VTL) baharu ke Thailand dan Kemboja akan mula beroperasi mulai 15 Mac sebagai sebahagian daripada usaha bersama ke arah pembukaan semula sempadan antarabangsa.

Menteri Pengangkutan, Datuk Seri Dr Wee Ka Siong berkata, pengembara yang telah divaksin sepenuhnya akan dibenarkan melalui laluan itu, tanpa perlu menjalani kuarantin semasa ketibaan.

“Laluan VTL baharu ini dijangka dapat membantu memulihkan semula jaringan ekonomi terutamanya dalam sektor pelancongan yang terjejas teruk akibat pandemik COVID-19,” katanya dalam kenyataan hari ini.

Ka Siong berkata, bagi Thailand, syarikat penerbangan yang ditetapkan dari kedua-dua negara dibenarkan beroperasi sehingga enam penerbangan setiap hari bagi laluan Kuala Lumpur-Bangkok dan sehingga empat penerbangan setiap hari bagi laluan Kuala Lumpur-Phuket.

Bagi negara Kemboja, beliau berkata, syarikat penerbangan yang ditetapkan dari kedua-dua negara dibenarkan beroperasi sehingga dua penerbangan setiap hari bagi laluan Kuala Lumpur-Phnom Penh.

Ka Siong berkata, laluan baharu untuk kedua-dua negara boleh ditambah dari semasa ke semasa tertakluk kepada persetujuan bersama kedua-dua negara dan megikut permintaan pasaran.

Laluan VTL ini akan dikendalikan oleh semua syarikat penerbangan yang ditetapkan di bawah inisiatif VTL.

Beliau berkata, prosedur operasi standard (SOP) dan protokol kesihatan yang berkaitan akan dikeluarkan oleh agensi masing-masing dalam masa terdekat dan pengembara diingatkan supaya mematuhi protokol kesihatan secara bertanggungjawab untuk menikmati kemudahan VTL itu.

Tambahnya, kerajaan akan meneruskan perbincangan dengan semua negara jiran ASEAN mengenai pembukaan semula laluan tambahan yang selamat pada masa hadapan mengikut situasi semasa. –AlHijrah Online


114 PASUKAN PEMANTAU SOP KAWAL LOKASI TUMPUAN

KUALA NERUS: Polis Terengganu menggerakkan 114 pasukan pematuhan dan pemantauan prosedur operasi standard (SOP) COVID-19 selepas negeri itu beralih ke Fasa 3 Pelan Pemulihan Negara (PPN).

Ketua Polis Terengganu Datuk Rohaimi Md Isa berkata, arahan itu bagi memastikan rakyat kekal mematuhi SOP yang ditetapkan terutama ketika berkunjung ke destinasi tumpuan ramai.

“Di Fasa 3 PPN sekatan sempadan antara daerah kita sudah buka jadi anggota yang bertugas di sekatan kita akan tugaskan untuk pantau SOP di lokasi tumpuan.

“Sebagai contoh di Pantai Teluk Ketapang jumlah pengunjung luar biasa pada hujung minggu,” katanya kepada media selepas taklimat SOP Fasa Ketiga PPN bersama pemian industri pelancongan di Pulau Redang.

Rohaimi berkata pihaknya juga akan menambah kekuatan anggota di pulau-pulau peranginan di Terengganu untuk mengawal jumlah pelancong yang meningkat.

Pada Rabu Perdana Menteri Datuk Seri Ismail Sabri Yaakob mengumumkan Terengganu beralih ke Fasa 3 PPN berkuat kuasa 17 September 2021. – AlHijrah Online


“KITA BUANG TERUS, TIADA PELUANG KEDUA” – AYOB KHAN

JOHOR BAHRU: Seramai 78 pegawai dan anggota polis berdepan tindakan tatatertib sejak awal tahun ini termasuk lapan daripadanya dibuang kerja berbanding 92 kesalahan tatatertib yang direkodkan sepanjang tahun lalu.

Ketua Polis Johor, Datuk Ayob Khan Mydin Pitchay berkata, dalam tahun ini terdapat 30 kertas siasatan yang akan dibuka melibatkan kesalahan rasuah, dadah, jenayah dan komersial.

“Minggu depan tuan-tuan, kita ada 12 orang lagi yang saya akan buang.

“Bagi saya, mereka ini tidak perlu diberi peluang kedua, kalau kita dapat tangkap, kita terus buang. Kita gunakan kaedah paling cepat.

“Ramai orang yang nak masuk polis, mana yang bermasalah kena buang cepat, kita tidak mahu tinggalkan dalam pasukan yang akan jadi barah atau kanser,” katanya pada sidang media berkenaan tangkapan seorang pegawai kanan dan tiga anggota polis yang terlibat dalam jenayah pemerasan di Batu Pahat.

Menurut beliau, tindakan buang kerja melibatkan anggota yang melakukan salah laku bukan satu perkara yang membanggakan.

Jelas Ayob Khan, ia merupakan keutamaan polis Johor dengan membuka kertas siasatan serta mengambil tindakan segera.

Dalam masa yang sama, Ayob Khan turut memberi amaran untuk tidak teragak-agak mengambil tindakan terhadap mana-mana Ketua Polis Daerah sekiranya mendapati mereka melindungi anggota dan pegawainya yang terlibat sebarang kegiatan jenayah.

Sebelum ini, seorang pegawai dan tiga anggota dari Ibu Pejabat Daerah (IPD) Batu Pahat ditahan kerana melakukan pemerasan terhadap seorang pemilik kilang sebanyak RM1,500.—AlHijrah Online


TVET DIJAJAR SEMULA IKUT KEHENDAK INDUSTRI

PUTRAJAYA: Penawaran program pengajian Pendidikan Teknikal dan Latihan Vokasional (TVET) akan dikaji dan dijajarkan semula mengikut kehendak industri bagi menyediakan graduan berdasarkan bidang tumpuan ekonomi mengikut wilayah atau lokaliti yang dikenal pasti dalam Wawasan Kemakmuran Bersama 2030.

Perdana Menteri Tun Dr Mahathir Mohamad yang juga pemangku Menteri Pendidikan berkata selari dengan Wawasan Kemakmuran Bersama, TVET dijadikan sebagai antara pemboleh daya yang dapat menyumbang ke arah pembentukan negara membangun yang makmur dan inklusif.

Bagi tahun 2020, katanya Kementerian Pendidikan (KPM) dan semua kementerian penyedia TVET yang lain akan memberi penekanan terhadap pelaksanaan Peta Strategi Pemerkasaan TVET yang telah dihasilkan oleh Jawatankuasa Kabinet Pemerkasaan TVET.

Ia bagi menghasilkan graduan TVET yang seimbang, holistik dan berciri keusahawanan seterusnya menjadi pekerja berkemahiran tinggi yang menyumbang terhadap produktiviti dan pertumbuhan ekonomi negara, katanya.

“Kesemua pihak terbabit perlu memastikan wawasan TVET yang diterajui industri bagi mengurangkan permasalahan ketidaksesuaian kemahiran, kebergantungan kepada buruh asing dan akhirnya menghasilkan graduan TVET yang memenuhi keperluan industri dapat kita capai,” katanya pada majlis amanat dan aspirasi bersama warga Kementerian Pendidikan di sini hari ini.

Dalam pada itu, Dr Mahathir berkata bagi menyediakan murid mengharungi Revolusi Industri Keempat, KPM akan memastikan peningkatan pendidikan Sains, Teknologi, Kejuruteraan dan Matematik (STEM) dari pelbagai segi.

Peningkatan itu termasuklah bilangan murid yang mengambil mata pelajaran STEM, kemahiran penyampaian guru, aktiviti kolaboratif bersama pihak industri dan penglibatan ibu bapa dalam memupuk minat murid untuk mengambil STEM, katanya.

“Untuk menarik lebih ramai murid menyertai bidang STEM, mulai tahun ini, kementerian telah menyediakan lebih banyak opsyen untuk murid memilih mata pelajaran elektif di bawah pakej STEM selain sastera dan kemanusiaan,” katanya.

Dr Mahathir berkata Pelantar Pembelajaran Digital Kementerian yang dibangunkan pada 1 Julai 2019 akan terus digiat dan dimantapkan tahun ini sebagai pemangkin pengajaran dan pembelajaran digital dalam kalangan guru dan murid melalui kebolehcapaian bahan yang lebih mudah dan meluas.

“Kandungan kurikulum juga dirangka merangkumi elemen-elemen seperti  Objek Rangkaian Internet (IoT), pengekodan, robotik dan data raya atau big data dalam mata pelajaran di sekolah rendah dan menengah untuk menarik minat murid dan memudahkan penguasaan ilmu yang hendak disampaikan,” katanya. — BERNAMA


COVID-19: JUMLAH KORBAN 1,868

MOSCOW: Jumlah kematian di tanah besar China akibat wabak COVID-19 meningkat  98 orang lagi untuk tempoh 24 jam lalu, menjadikan keseluruhan seramai 1,868, lapor agensi berita Sputnik memetik jawatankuasa kesihatan China pada Selasa.

Jumlah kes disahkan pula bertambah sebanyak 1,886 kepada 72,436.

Bilangan yang pulih juga bertambah sebanyak 1,701 orang manakala 12,552 pesakit dibenarkan pulang.

COVID-19 pertama kali dikesan di Wuhan, wilayah Hubei pada akhir Disember 2019, sejak itu ia menular ke lebih 20 negara. — BERNAMA


COVID-19: INDIA KESAN VARIAN BAHARU “DELTA PLUS”

NEW DELHI: Kerajaan India melaporkan terdapat varian baharu COVID-19 yang dikenali sebagai Delta Plus yang telah menular di Maharashtra, Kerala dan Madhya Pradesh, India.

Kementerian Kesihatan India melaporkan varian tersebut merupakan “varian of concern” atau varian membimbangkan selepas banyak kes dikesan daripada varian baharu itu.

Kerajaan India turut mengarahkan semua negeri untuk segera mengambil langkah pencegahan, selain daripada meningkatkan saringan, pengesanan dan vaksinasi di kawasan terlibat.

Setakat ini, terdapat 16 kes yang dikesan melibatkan tiga negeri berkenaan.

Bagaimanapun, pakar kesihatan awam bimbang dengan varian COVID-19 baharu itu yang berpotensi mencetuskan gelombang ketiga di India.

Delta Plus ialah strain mutan baharu dari varian Delta yang pertama kali dikesan di India yang sangat pantas untuk merebak dan mudah dijangkiti.—AlHijrah Online


COVID-19: KES MASIH TERKAWAL, TIDAK PERLU HINGGA TUTUP PINTU SEMPADAN

PENDANG: Situasi semasa kes COVID-19 dalam negara masih terkawal dan setakat ini tidak memerlukan kerajaan mengambil langkah sehingga menutup sepenuhnya pintu sempadan negara, kata Menteri Kesihatan Dr Zaliha Mustafa.

Bagaimanapun, menurutnya kerajaan mengambil langkah berjaga-jaga dengan melaksanakan pendekatan tertentu di pintu masuk negara bagi mengekang penularan wabak itu.

Malah sehingga Selasa lepas belum ada lagi kes jangkitan ataupun yang bergejala dikesan di pintu masuk sempadan, walaupun negara telah menerima kira-kira 7,000 pelancong China, sejak 8 Jan lepas, katanya kepada pemberita selepas Majlis Penyerahan Projek Hospital Pendang oleh Kementerian Kerja Raya, di sini hari ini.

Turut berangkat menyaksikan majlis penyerahan projek itu ialah Tunku Mahkota Kedah Tunku Shazuddin Ariff Al Aminul Karim Sultan Sallehuddin.

Dr Zaliha berkata walaupun jumlah saringan mencecah belasan ribu setiap hari, namun jumlah kes positif yang dikesan seluruh negara adalah rendah.

Mengenai Hospital Pendang, Dr Zaliha berkata hospital itu akan mula beroperasi pada 15 Feb ini dan dijangka memanfaatkan kira-kira 110,000 penduduk di kawasan sekitar.

“Ada pelbagai perkhidmatan di hospital ini termasuk kecemasan, pesakit luar dan sebagainya dan ada sebanyak 126 katil keseluruhannya,” katanya.

Pembinaan Hospital Pendang dimulakan pada Mei 2018 dan siap pada Okt tahun lalu dengan kos keseluruhan sebanyak RM255.27 juta termasuk kos pembinaan, perolehan perubatan dan bukan perubatan.

Hospital pakar minor itu mempunyai 11 bidang kepakaran antaranya kecemasan, perubatan am, pembedahan am, ortopedik, anestesiologi, radiologi, obstetrik dan ginekologi, pediatrik, patologi serta psikiatri.–AlHijrah Online


JOHOR RANGKA PELAN CEGAH ANCAMAN LGBT

JOHOR BAHRU: Kerajaan Johor akan merangka pelan bagi mencegah ancaman gaya hidup lesbian, gay, biseksual dan transgender (LGBT) di negeri ini.

Pengerusi Jawatankuasa Hal Ehwal Agama Islam negeri Mohd Fared Mohd Khalid berkata pendekatan baharu akan diambil dan mesra orang muda berikutan budaya LGBT pada masa ini dilihat semakin membimbangkan serta menjadi ikutan terutama membabitkan golongan itu.

Beliau berkata Bahagian Pembangunan Keluarga Jabatan Agama Islam Negeri Johor (JAINJ) juga telah mempunyai modul dan perancangan dalam usaha mencegahnya.

“Kita tidak mahu terlepas pandang kelompok orang muda iaitu mereka inilah yang diuji dengan cabaran sebegini.

“Saya yakin kita ada modul yang telah ditambah baik dan akan dilaksana secara berperingkat seluruh Johor… program bukan hanya bersifat ceramah tetapi kita ambil pendekatan, pengisian dan aktiviti untuk orang muda,” katanya kepada pemberita selepas Majlis Penutup Simposium Kaunseling Islam ‘Pelangi Islam’ Peringkat Johor di sini hari ini.

Beliau berkata kerajaan negeri pada masa sama akan memperkenalkan Dasar Wanita Johor di bawah Yayasan Pembangunan Keluarga Darul Ta’zim (YPKDT) bagi memperkasakan golongan itu yang antara lain akan turut memberi penekanan mengenai LGBT.

Mohd Fared berkata Majlis Agama Islam Negeri Johor (MAINJ) dan JAINJ akan bekerjasama dalam menyumbang idea bagi menjayakan dasar itu.

“Dasar Wanita Johor ini akan merangkumi pendidikan, undang-undang, keluarga dan penguatkuasaan bagi memperkasa mereka dengan peranan pendidikan Islam dan keluarga kita (MAINJ dan JAINJ) akan menyumbang dari segi idea dan pelaksanaannya,” katanya. – AlHijrah Online


BELANJAWAN 2024: KESIHATAN, PENDIDIKAN TERUS DIBERI PERUNTUKAN PALING BESAR – PM ANWAR

IPOH: Kementerian Kesihatan (KKM) dan Kementerian Pendidikan akan terus mendapat peruntukan terbesar dalam Belanjawan MADANI 2024 yang akan dibentangkan pada 13 Okt ini, kata Perdana Menteri Datuk Seri Anwar Ibrahim.

Anwar, yang juga Menteri Kewangan berkata antara isu yang akan difokuskan dalam Belanjawan MADANI kedua itu bagi KKM ialah pembinaan klinik-klinik kesihatan dan mengatasi masalah kesesakan hospital kerajaan di seluruh negara.

“Dalam Belanjawan MADANI, isu kesihatan dan pendidikan kita akan terus utamakan. Fokus utama ialah kemudahan kesihatan termasuk rumah sakit.

“Ada yang kata sejak Anwar jadi PM, kebanyakan hospital sesak, sesak ini dah lama berlaku, jadi kita akan uruskan dengan baik,” kata beliau ketika berucap melancarkan Skim Perubatan MADANI dan program MADANI Afiat Peringkat Kebangsaan 2023 di sini hari ini.

Sementara itu, Anwar berkata rasionalisasi subsidi perlu disusun supaya bantuan subsidi kerajaan dimanfaatkan oleh golongan yang benar-benar memerlukan.

Ini kata beliau termasuk caj rawatan hospital kerajaan.

“Kena kaji, kalau nak terus bagi subsidi, yang 10 peratus (golongan berpendapatan tinggi) kita tak perlu bagi subsidi, macam hospital, caj rendah, percuma pun ada, tapi kita bagi pada semua, salah kah golongan paling kaya kita kenakan bayaran lebih tinggi,” kata beliau.

Menyentuh mengenai Skim Kesihatan MADANI, Perdana Menteri berkata ia merupakan satu inisiatif penting Dasar Malaysia MADANI bertujuan menyediakan akses sama rata perkhidmatan kesihatan berkualiti kepada golongan B40.

Dalam ucapan sama, Anwar turut mengucapkan selamat Hari Farmasi Sedunia pada warga farmasi seluruh negara sempena hari yang disambut pada 25 Sept lepas.

Beliau turut memuji usaha negeri Perak yang melaksanakan pelbagai inisiatif untuk mempertingkat maklumat kesihatan kepada rakyat termasuk program Bulan Kesihatan Malaysia peringkat negeri. — AlHijrah Online


LOMBONG BITCOIN: DUA DIREMAN SOGOK PEGAWAI TNB RM75,000

SEREMBAN: Dua lelaki direman enam hari selepas disyaki menyogok pegawai Tenaga Nasional Berhad (TNB) sebanyak RM75,000 bagi menutup tindakan mencuri bekalan elektrik untuk aktiviti perlombongan bitcoin di sekitar Negeri Sembilan.

Perintah reman terhadap suspek berusia 49 dan 50 tahun itu dikeluarkan Penolong Pendaftar, Mas Azmimin Ahmad di Mahkamah Khas Reman Seremban pagi tadi.

Permohonan reman dikemukakan oleh Pegawai Pendakwa Suruhanjaya Pencegahan Rasuah Malaysia (SPRM), Riduan Kadri.

Difahamkan, suspek menawar dan memberikan wang jumlah keseluruhan RM75,000 secara rasuah kepada pegawai TNB Zon Selatan (Negeri Melaka/Johor/Negeri Sembilan) sejak Ogos 2021 hingga Januari lalu.

Tindakan itu untuk melindungi aktiviti mencuri bekalan eletrik di beberapa premis sekitar Negeri Sembilan yang menjalankan aktiviti perlombongan bitcoin.

Suspek ditahan di Pejabat SPRM Negeri sembilan jam 3.30 petang semalam dan siasatan dibuat mengikut seksyen 17(b) akta sprm 2009 yang memperuntukkan hukuman penjara tidak lebih 20 tahun dan denda lima kali nilai suapan atau RM10,000 atau mana-mana lebih tinggi. – AlHijrah Online


KANAK-KANAK 4 TAHUN LEMAS DALAM KOLAM RENANG, ABANG TIRI DIBERKAS

KAJANG: Seorang lelaki ditahan bagi membantu kes kanak-kanak perempuan berusia empat tahun lemas dalam kolam renang di sebuah apartment di Bangi, pada 13 Sept lalu.

Ketua Polis Daerah Kajang ACP Mohd Zaid Hassan berkata, suspek yang merupakan abang tiri mangsa berusia 26 tahun itu diberkas pada Ahad selepas penelitian rakaman kamera litar tertutup (CCTV) di lokasi kejadian yang baru dapat diakses.

“Penelitian yang dijalankan berdasarkan CCTV tersebut mendapati ketika kejadian, suspek yang merupakan abang tiri mangsa turut berada di lokasi.

“Suspek dilihat sedang leka melakukan sesuatu sambil melihat sahaja mangsa yang sedang lemas tanpa bertindak melakukan sesuatu untuk menyelamatkan mangsa,” katanya dalam satu kenyataan hari ini.

Mohd Zaid berkata, pihaknya sebelum itu menerima laporan berkaitan kejadian daripada pegawai perubatan Hospital Serdang yang menerima mangsa dalam keadaan tidak sedarkan diri.

“Siasatan mendapati pada kira-kira 3 petang, mangsa maut selepas dipercayai lemas ketika mandi di apartment tersebut sebelum dibawa ke klinik dan kemudiannya dibawa ke Hospital Serdang bagi rawatan lanjut.

“Mangsa bagaimanapun disahkan meninggal dunia kira-kira jam 1 petang pada 14 Sept selepas mendapatkan rawatan dan kes awalnya diklasifikasikan kematian mengejut,” katanya.

Suspek ditahan sepasukan anggota polis dari Cawangan D7 IPD Kajang bagi siasatan lanjut berkaitan kejadian, katanya.

Kes disiasat bawah Seksyen 31(1) Akta Kanak-Kanak 2001.

Orang ramai yang mempunyai maklumat diminta menghubungi mana-mana balai polis berdekatan atau pegawai penyiasat kes, Muhammad Azrul Nizam Zainal Abidin di talian 016-9985730 bagi membantu siasatan.–AlHijrah Online


WARGA KOTA AMBIL PELUANG BALIK KAMPUNG SEMPENA TAHUN BARU CINA

KUALA LUMPUR: Warga kota segera mengambil peluang untuk pulang ke kampung dengan menaiki perkhidmatan bas untuk bercuti sempena perayaan Tahun Baru Cina.

Tinjauan wartawan Berita AlHijrah di Terminal Bersepadu Selatan (TBS) siang tadi mendapati orang ramai terpaksa beratur panjang untuk mendapatkan tiket bas.

Bagi memastikan pematuhan prosedur operasi standard (SOP) COVID-19, polis bantuan dan petugas TBS telah diarahkan untuk melakukan pemantauan.

Laporan penuh dalam Berita AlHijrah jam 8 malam ini.—AlHijrah Online


YAYASAN WAKAF MSIA SALUR BANTUAN MUSAADAHCOVID19

Yayasan Wakaf Malaysia salur sumbangan RM5,000 Tabung Wakaf Bencana Covid-19 kepada Surau As-Saadah, Bayan Lepas, Pulau Pinang, semalam.

Sumbangan melalui misi MusaadahCovid19 itu akan diagihkan kepada 50 penduduk Kg Perlis di kawasan sekitar.

Ikuti laporan penuh Berita AlHijrah dari Bayan Lepas. — AlHijrah Online


MUHYIDDIN IKRAR LANTIK JEMAAH MENTERI YANG BERSIH, BERINTEGRITI

KUALA LUMPUR: Perdana Menteri, Tan Sri Muhyiddin Yassin berjanji akan melantik anggota jemaah menteri daripada kalangan individu yang bersih, berintegriti dan berkaliber.

Muhyiddin berkata beliau sedar bahawa apa yang rakyat mahu ialah sebuah kerajaan yang bersih, berintegriti dan bebas rasuah.

“Kerajaan pimpinan saya juga akan memberi keutamaan kepada usaha-usaha untuk meningkatkan integriti dan tadbir urus kerajaan yang baik,” kata beliau dalam ucapan bertajuk ‘Rayuan Kepada Rakyat Malaysia’ yang disiarkan stesen-stesen televisyen malam ini.

Muhyiddin berkata ini termasuk usaha-usaha untuk membanteras amalan rasuah dan salah guna kuasa dengan meningkatkan penguatkuasaan dan memperkasa undang-undang, peraturan dan amalan berkaitan.

Ini merupakan ucapan sulung beliau yang ditujukan kepada rakyat Malaysia selepas mengangkat sumpah jawatan sebagai perdana menteri di hadapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, di Istana Negara, semalam.

Muhyiddin berkata beliau faham apa yang rakyat mahu ialah sebuah kerajaan yang prihatin dan cekap dalam menyelesaikan permasalahan mereka.

Dalam ucapan yang mencerminkan apa yang didambakan rakyat, beliau berkata: “Saudara memerlukan wang untuk membeli barang keperluan harian, membeli buku dan keperluan sekolah untuk anak-anak, membayar bil air, letrik dan sewa rumah, membayar pinjaman kereta dan kediaman serta lain-lain keperluan untuk menyara kehidupan sekeluarga.”

Perdana Menteri seterusnya berkata perkhidmatan kesihatan, bidang pendidikan dan pelaksanaan Wawasan Kemakmuran Bersama 2030 akan turut diberikan tumpuan. — BERNAMA


Istiadat Pemasyhuran Sultan Pahang sempurna

PEKAN – Tanggal 15 Januari
mencatat sejarah istimewa untuk rakyat Pahang apabila istiadat pemasyhuran
Sultan Pahang keenam dalam era moden, Sultan Abdullah Sultan Ahmad Shah
berlangsung di Istana Abu Bakar pagi ini.

Menurut sinar online istiadat pemasyhuran yang akan disaksikan 1,600 tetamu terdiri daripada kerabat diraja, barisan kepimpinan kerajaan negeri dan wakil masyarakat termasuk ketua kampung di negeri ini dijadual berlangsung pada 11 pagi di Balairung Seri.

Pemasyhuran Sultan Abdullah
sebelum ini diputuskan dan dipersetujui sebulat suara oleh kerabat diraja
Pahang dan ahli Jumaah Pangkuan Diraja Negeri pada mesyuarat Majlis Jumaah
Pangkuan Diraja Pahang di ibu negara, Jumaat lepas.

Keputusan itu diambil berikutan
keadaan Sultan Ahmad Shah yang kini gering dan tidak lagi boleh memikul tugas
serta tanggungjawab sebagai pemerintah.

Sultan Abdullah yang diputerakan
pada 30 Julai 1959, di Istana Mangga Tunggal Pekan merupakan cahaya mata
keempat dan putera sulung Sultan Ahmad Shah dan Almarhum Tengku Ampuan Afzan
Tengku Muhammad.

Sebelum dilantik menjadi raja
pemerintah negeri ini, Sultan Abdullah pernah dua kali diamanahkan menjadi
Pemangku Raja Pahang iaitu kali pertama pada 28 April 1979 semasa Sultan Ahmad
Shah menjadi Yang di-Pertuan Agong ketujuh dan kali kedua pada 28 Dis 2016
semasa kesihatan Sultan Ahmad Shah mula merosot.

Sultan Abdullah mendirikan mahligai dengan Tengku Puan Pahang Tunku Azizah Aminah Maimunah Iskandariah pada 6 Mac 1986. Baginda dikurniakan empat putera dan lima puteri.


‘FUN FAIR’ PUNCAK ALAM BEROPERASI TANPA KELULUSAN PBT

SHAH ALAM: Taman tema (fun fair) di Bandar Puncak Alam yang berlaku kemalangan malam tadi beroperasi tanpa kelulusan Majlis Perbandaran Kuala Selangor (MPKS).

Exco Kerajaan Tempatan dan Pengangkutan Awam Selangor Ng Sze Han berkata, tindakan penguatkuasaan telah diambil MPKS termasuk mengenakan kompaun dan menyita tempat kejadian.

“Kerajaan Selangor memberi amaran kepada operator taman tema dan pemilik tapak agar tidak menjalankan aktiviti taman tema tanpa mendapat kelulusan pihak berkuasa tempatan kerana ia melibatkan soal keselamatan orang awam.

“Sebarang pengoperasian taman tema yang masih berjalan tanpa kelulusan PBT mesti dihentikan serta merta,” katanya dalam kenyataan hari ini.

Tegasnya, kerajaan Selangor tidak berkompromi dalam soal yang melibatkan keselamatan dan nyawa orang awam.

Sementara itu, kerajaan Selangor sangat berdukacita dengan kejadian tersebut yang mengakibatkan kecederaan tiga orang mangsa.–AlHijrah Online


ELAUN PENDAKWAH KONTRAK DICADANG DINAIKKAN

BANGI: Timbalan Perdana Menteri Datuk Seri Dr Ahmad Zahid Hamidi mencadangkan elaun pendakwah yang berkhidmat secara kontrak di bawah Jabatan Kemajuan Islam (Jakim),  dinaikkan sekurang-kurangnya setara dengan gaji minimum.

Bercakap kepada media selepas merasmikan Konvensyen Mualaf MADANI Peringkat Kebangsaan 2023, di sini hari ini, Ahmad Zahid berkata mereka banyak menjalankan kerja-kerja dakwah serta menyantuni pelbagai permasalahan terutama dalam kalangan mualaf di kawasan pedalaman.

“Oleh kerana pendakwah atau mubaligh ini dikategorikan sebagai usaha-usaha dakwah secara sukarela dulunya dan mereka dikenali sebagai sukarelawan dalam penyebaran dakwah.

“Namun Jakim telah mengambil beberapa inisiatif untuk meletakkan mereka sebagai pendakwah, perkhidmatan secara kontrak. Maka elaun yang diberikan kepada mereka itu secara relatifnya masih rendah,” katanya.

Ahmad Zahid turut menyarankan agar majis dan jabatan agama Islam negeri-negeri turut sama menaikkan elaun pendakwah di kawasan masing-masing.

Sementara itu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar ketika diminta mengulas mengenai cadangan Ahmad Zahid itu berkata Jakim mengambil maklum perkara itu.

Menurutnya, pada masa ini pendakwah yang bergerak di bawah Jakim serta pertubuhan bukan kerajaan (NGO) di bawah Yayasan Dakwah Islamiah tidak diberikan elaun atau gaji tetap.

Sebelum itu semasa berucap di hadapan lebih 700 peserta Konvensyen Mualaf MADANI, Mohd Na’im berkata Jabatan Perdana Menteri (Hal Ehwal Agama) khususnya Jakim bersama pihak berkuasa agama Islam negeri-negeri akan sentiasa memperkukuh program penghayatan Islam dalam kalangan mualaf dan masyarakat Orang Asli.

Beliau berkata kelas-kelas pengajian agama meliputi ilmu aqidah, syariah dan akhlak perlu dilaksanakan dengan komited, interaktif serta terancang.

“Kita perlu menerima hakikat, dunia teknologi komunikasi hari ini yang bergerak pantas menuntut agensi hal ehwal Islam untuk melipatgandakan usaha menyampaikan ilmu Islam termasuk di media sosial,” katanya. — AlHijrah Online


PENGAWAL KESELAMATAN SEKOLAH DITEMUKAN MAUT DISYAKI DIBUNUH, TUKANG KEBUN DITAHAN

IPOH: Polis menahan seorang tukang kebun sekolah yang disyaki terlibat dengan satu kes bunuh seorang pengawal keselamatan di Bandar Sri Botani di sini yang ditemukan maut di dalam pondok pengawal sekolah berkenaan awal pagi semalam.

Ketua Polis Daerah Ipoh ACP Yahaya Hassan berkata dalam kejadian semalam, polis menerima panggilan pada pukul 3.34 pagi mengenai seorang lelaki berusia 43 tahun ditemukan tidak sedarkan diri bersandar di dinding pondok pengawal keselamatan sekolah itu.

“Lelaki itu disahkan meninggal dunia oleh petugas ambulans dari hospital Raja Permaisuri Bainun,” katanya dalam kenyataan.

Susulan itu beliau berkata polis menahan seorang lelaki berusia 55 tahun yang merupakan tukang kebun sekolah berkenaan dan merampas senjata yang disyaki digunakan suspek bagi membantu siasatan.

Yahaya berkata hasil bedah siasat terhadap mayat menunjukkan punca kematian pengawal keselamatan itu adalah kecederaan  di bahagian abdomen akibat objek tumpul, dan kes yang diklasifikasikan sebagai kes bunuh itu disiasat di bawah Seksyen 302 Kanun Keseksaan.–AlHijrah Online


KOMPILASI KISAH KEHIDUPAN HARON DIN

1. Perkongsian Datuk Abu Hassan Din tentang kisah kehidupan abangnya Allahyarham Datuk Dr Haron Din

2. Timbalan Menteri di Jabatan Perdana Menteri, Datuk Dr Asyraf Wajdi Dusuki turut memberi pandangan tentang ketokohan Allahyarham

3. Darussyifa’, legasi Allahyarham Datuk Dr Haron Din sejak 30 tahun lalu

4. Keperibadian Allahyarham sepanjang berkhidmat di Fakulti Pengajian Islam, Universiti Kebangsaan Malaysia (UKM)

5. Perkongsian kisah kehidupan Allahyarham dari kaca mata kenalan rapat

6. Luahan hati Ustaz Ahmad Dusuki Abdul Rani & cucu Allahyarham, Hakeem Hamdi

Semoga roh Allahyarham Datuk Dr Haron Din dicucuri rahmat dan berada dalam kalangan orang beriman. AL-FATIHAH


PN ENGGAN KERJASAMA DENGAN PH BENTUK KERAJAAN PERPADUAN – MUHYIDDIN

KUALA LUMPUR: Perikatan Nasional (PN) menegaskan pendiriannya untuk tidak bekerjasama dengan Pakatan Harapan (PH) bagi membentuk ‘Kerajaan Perpaduan’.

Pengerusinya Tan Sri Muhyiddin Yassin berkata keputusan tersebut dibuat selepas Istana Negara mencadangkan supaya kerjasama itu dibentuk susulan tiada parti dilihat berjaya mendapat jumlah majoriti yang mencukupi.

“Ini kerana dikatakan tiada satu parti yang mempunyai jumlah yang cukup. Agong mencadangkan supaya bekerjasama dengan PH bagi membentuk ‘Kerajaan Perpaduan’.

“Tapi kami telah bincang perkara itu sejak awal, kami tidak akan bekerjasama dengan PH kerana itu pendirian parti dari dulu sehingga hari ini,” katanya dalam sidang media di luar kediamannya di Damansara hari ini.

Jelasnya, PN telah menyerahkan dokumen akuan bersumpah berjumlah 115 kepada Istana Negara secara dalam talian semalam.

Walaubagaimanapun beliau dimaklumkan dokumen tersebut tidak mencukupi.

“Saya nak tunjuk bukti ketika saya serahkan menerusi email yang merupakan bukti kami serah sejumlah ahli Parlimen melebihi 112 seperti yang dikehendaki Perlembagaan Negara.

“Sebab itu kami yakin sewajarnya boleh bentuk kerajaan namun bila saya menghadap dikatakan ianya tidak mencukupi,” katanya.—AlHijrah Online


YANG DI-PERTUAN AGONG PUJI PENDEKATAN SEGERA KERAJAAN ELAK PENULARAN WABAK KORONAVIRUS

PUTRAJAYA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa kagum atas pendekatan segera yang diambil kerajaan dalam mengelakkan penularan wabak 2019 Novel Koronavirus di negara ini.

Titah baginda kerajaan bagaimanapun perlu mengambil langkah pencegahan yang berterusan dan tidak sesekali berkompromi dalam isu yang melibatkan kesejahteraan rakyat dan negara.

Dalam membendung penularan virus itu, Seri Paduka Baginda juga mengingatkan rakyat agar berganding bahu dengan kerajaan dalam melaksanakan langkah-langkah  pencegahan.

“Dalam hal ini, beta meminta seluruh rakyat untuk mengamalkan tahap kebersihan diri yang tinggi dan juga sama-sama menjaga kebersihan alam sekitar.

“Rakyat juga adalah diminta untuk tidak menimbulkan suasana cemas menerusi penularan berita yang tidak benar,” titah baginda pada istiadat pengurniaan darjah kebesaran, bintang dan pingat sempena sambutan Hari Wilayah Persekutuan 2020 di Istana Melawati di sini, hari ini.

Hadir sama Perdana Menteri Tun Dr Mahathir Mohamad, Timbalan Perdana Menteri Datuk Seri Dr Wan Azizah Wan Ismail dan Menteri Wilayah Persekutuan Khalid Abdul Samad.

Al-Sultan Abdullah juga bertitah mengajak rakyat bersama menyokong usaha-usaha yang telah dan bakal diambil kerajaan dalam menangani wabak itu.

Baginda turut menzahirkan keyakinan semua isu berkaitan kesejahteraan rakyat dan negara dapat ditangani jika rakyat dan kerajaan bekerjasama.

“Ibarat pepatah Melayu lama ‘berat sama dipukul, ringan sama dijinjing’, beta yakin semua isu berhubung kesejahteraan rakyat dan negara akan dapat ditangani menerusi gandingan kerjasama antara kerajaan dengan rakyat,” titah Seri Paduka.

Media melaporkan setakat semalam, wabak Koronavirus telah mengorbankan 213 orang di China dengan lebih 9,720 kes jangkitan dicatatkan.

Sebanyak 106 kes disahkan di 19 negara di luar China termasuk Malaysia yang mencatat lapan kes, kesemuanya melibatkan warga China.

Seramai 188 individu dikurniakan darjah kebesaran, bintang dan pingat sempena Hari Wilayah Persekutuan tahun ini. — BERNAMA


KOS IBADAH HAJI DIJANGKA MENINGKAT 50 PERATUS

KOTA BHARU: Kos mengerjakan haji dijangka meningkat kepada lebih RM30,000 berbanding RM23,000 sebelum ini berikutan peningkatan Cukai Nilai Tambah (VAT) yang diperkenalkan kerajaan Arab Saudi.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, kos tersebut dijangka meningkat sehingga 50 peratus susulan pertambahan cukai VAT daripada lima peratus kepada 15 peratus.

“Peningkatan kos disebabkan pelaksanaan prosedur operasi standard (SOP) COVID-19 yang perlu dipatuhi termasuk penjarakan fizikal seperti had kapasiti bilik hotel dan bas.

“Bagaimanapun jumlah tepat kos haji akan diputuskan dan diketahui awal tahun hadapan,” katanya semasa sidang media selepas menyampaikan bantuan kepada mangsa kebakaran membabitkan 18 keluarga di Jalan Gajah Mati, di sini hari ini.

Ahmad Marzuk menjelaskan bahawa Tabung Haji (TH) akan menanggung sebahagian daripada jumlah kos tersebut, namun belum diputuskan jumlah yang perlu ditanggung agensi tersebut.

Dalam perkembangan lain, Ahmad Marzuk berkata keputusan berkenaan kuota jemaah haji daripada Malaysia akan diketahui awal tahun hadapan.

“Kita perlu terima segala keputusan dibuat kerajaan Arab Saudi sama ada mengekalkan kuota 30,000 jemaah atau dikurangkan.

“Namun ia melihat kepada situasi kes COVID-19 di sana, kami mengharapkan jumlah kuota itu dapat dikekalkan atau ditambah,” katanya.

–AlHijrah Online


HARGA PETROL, DIESEL KEKAL DARI 23 FEB – 1 MAC

KUALA LUMPUR: Harga runcit petrol RON97 dan RON95 serta diesel kekal tidak berubah bagi tempoh 23 Feb hingga 1 Mac.

Dalam satu kenyataan hari ini, Kementerian Kewangan (MoF) berkata RON97 kekal pada RM3.35 seliter, RON95 (RM2.05) dan diesel (RM2.15).

MoF berkata bagi melindungi pengguna daripada kesan kenaikan harga minyak, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, biarpun harga pasaran untuk kedua-dua produk telah meningkat melebihi harga siling semasa.

“Kerajaan akan terus memantau harga minyak mentah dunia dan mengambil langkah sewajarnya bagi memastikan kesejahteraan dan kebajikan rakyat terus terjaga,” menurut kenyataan itu. –AlHijrah Online


PARLIMEN BERSIDANG LIMA HARI BERMULA 26 JULAI

KUALA LUMPUR: Kerajaan bersetuju untuk menasihati Yang di-Pertuan Agong Al-Sultan Abdullah Ri’ayatuddin Al-Mustafa Billah Shah supaya Mesyuarat Khas Penggal Ketiga Parlimen ke-14 diadakan selama lima hari bermula 26 hingga 29 Julai bagi Dewan Rakyat.

Pejabat Perdana Menteri dalam kenyataan hari ini memaklumkan, Dewan Negara pula akan bersidang selama tiga hari bermula 3 hingga 5 Ogos 2021.

“Mesyuarat ini bertujuan memberi penerangan kepada ahli-ahli Parlimen mengenai Pelan Pemulihan Negara da meminda semua perundangan dan peraturan bagi membolehkan persidangan Parlimen diadakan secara hibrid.

“Berdasarkan Fasal (3) Perkara 150 Perlembagaan Persekutuan, semua proklamasi darurat dan ordinan yang dibuat oleh Yang di-Pertuan Agong akan dibentangkan di hadapan kedua-dua Majlis Parlimen,” jelas kenyataan Pejabat Perdana Menteri.

Mesyuarat Parlimen itu dimaklumkan akan diadakan mengikut SOP yang akan ditentukan oleh Majlis Keselamatan Negara dan Kementerian Kesihatan Malaysia (KKM).

Kenyataan tersebut turut memaklumkan Nota Jemaah Menteri telah diedar secara berutus kepada Jemaah Menteri untuk mengambil maklum mengenai perkara ini. — AlHijrah Online


KERAJAAN AKAN UMUM LANGKAH LINDUNGI PESARA – PM ANWAR

KUALA LUMPUR: Perdana Menteri Datuk Seri Anwar Ibrahim berkata kerajaan sedang memperhalusi langkah terbaik untuk melindungi pesara susulan keputusan Mahkamah Persekutuan baru-baru ini yang membatalkan pindaan kepada undang-undang pencen.

Anwar yang juga Menteri Kewangan berkata kerajaan kini memperincikan mekanisme itu dan akan membuat pengumuman tidak lama lagi.

“Kita akan mengusahakannya. Kita perlu hormati keputusan Mahkamah Persekutuan. Kita mempunyai mekanisme untuk melindungi pesara dan akan mengumumkannya tidak lama lagi,” kata beliau kepada pemberita selepas melancarkan Persidangan Kesejahteraan Sosial Antarabangsa 2023 di sini hari ini.

Pada 27 Jun, Mahkamah Persekutuan memutuskan pindaan undang-undang pada 2013 yang memperkenalkan skim pencen baharu yang melaraskan bayaran pencen setiap tahun dengan kenaikan dua peratus sebagai kurang menguntungkan pesara dan tidak berperlembagaan.

Keputusan itu bermakna undang-undang mengandungi skim pelarasan pencen lama akan digunakan.

Sementara itu Anwar berkata kerajaan terbuka dengan cadangan Kumpulan Wang Simpanan Pekerja (KWSP) untuk menjadikan pilihan pengeluaran secara berkala atau bulanan apabila mencecah usia persaraan 55 tahun, yang ketika ini adalah secara sukarela kepada mandatori bagi ahli baharu pada masa depan.

“Saya tidak ada keberatan,” kata Anwar.

Bagaimanapun Perdana Menteri berkata ia perlu mengambil kira beberapa kekangan termasuk jumlah simpanan yang terlalu kecil dalam kalangan pencarum.

Semalam, Ketua Pegawai Eksekutif KWSP Datuk Seri Amir Hamzah Azizan dilaporkan berkata pengeluaran secara berkala itu dilihat mampu memberi peluang kepada ahli untuk menguruskan wang persaraan dengan lebih baik.

Beliau dipetik sebagai berkata pengeluaran berkala atau secara bulanan itu juga memberi peluang kepada ahlinya terus menikmati dividen tahunan dengan baki simpanan yang ada. —AlHijrah Online


DUTA PALESTIN SAMBUT BAIK SOKONGAN YANG DIBERIKAN MALAYSIA DAN RAKYATNYA

KUALA LUMPUR: Duta Besar Palestin ke Malaysia Walid Abu Ali memuji kerajaan Malaysia dan rakyatnya atas solidariti mereka yang tidak berbelah bahagi dengan rakyat Palestin, dengan menyatakan bahawa sokongan mereka tidak boleh dipertikaikan.

Beliau memuji pendirian konsisten kerajaan terhadap pendudukan Israel di Palestin, manakala orang ramai menunjukkan solidariti mereka dalam pelbagai cara termasuk memboikot perniagaan dan produk yang dikaitkan dengan rejim Israel.

Beliau berkata sebarang langkah yang diambil untuk menyokong Palestin termasuk gesaan memboikot perniagaan yang didakwa pro-Israel, boleh membantu mengurangkan penderitaan rakyat Palestin.

“Saya menggalakkan rakyat Malaysia, Palestin, Arab, Islam, dan semua orang yang percaya kepada hak asasi manusia dan demokrasi, supaya mengambil bahagian walaupun secara minimum dengan memulau semua (produk) yang menyokong Israel.

“Penduduk Israel mendapat manfaat daripada begitu banyak jenama keluarannya di seluruh dunia. Dalam tempoh tiga minggu yang lalu, anda boleh menyaksikan kesan ketara boikot ini terhadap ekonomi mereka, memberi tekanan kepada kerajaan Israel yang terlibat dalam tindakan keganasan terhadap Palestin, dan menyedarkan mereka bahawa tindakan itu juga memberi kesan ke atas ekonomi mereka,” katanya pada sidang media di sini pada Jumaat.

Walid bangga dengan rakyat Malaysia daripada semua kaum dan agama yang menunjukkan sokongan mereka kepada Palestin, menyerlahkan bahawa sokongan itu bukan sahaja tentang perjuangan agama, tetapi lebih kepada isu hak asasi manusia.

Di peringkat antarabangsa, Walid berkata Malaysia boleh memain peranan yang lebih besar dengan menggalakkan negara lain untuk menunjukkan sokongan mereka kepada Palestin memandangkan negara itu mempunyai hubungan yang sangat baik dan dihormati oleh masyarakat antarabangsa.

“Tiada siapa boleh mempersoalkan sokongan Malaysia, dan kami rakyat Palestin mahukan Malaysia untuk memainkan peranannya di peringkat tempatan, serantau dan antarabangsa. Malaysia adalah sebuah negara yang berpengaruh yang mampu memain peranan sebagai contoh untuk meminta negara di Asia yang tidak menyokong Palestin menunjukkan sokongan mereka,” katanya.

Walid mengetengahkan empat keutamaan pada masa ini – dengan yang pertama dan kedua adalah masing-masing gencatan senjata segera untuk menamatkan jenayah Israel di Palestin dan pembukaan koridor kemanusiaan untuk membolehkan sumbangan luar memasuki Gaza.

“2.3 juta rakyat Palestin di Gaza mengalami kekurangan air minuman, makanan, kekurangan bahan api, bekalan elektrik, hospital dan sistem kesihatan Gaza yang lumpuh.

Walid berkata keutamaan ketiga adalah supaya masyarakat antarabangsa campur tangan dan menghalang strategi Israel memindahkan penduduk Palestin secara paksa dari wilayah mereka.

Beliau menegaskan bahawa objektif Israel dalam perang ini adalah untuk mengosongkan Gaza, dan jika berjaya, Tebing Barat dan Baitulmaqdis akan menjadi sasaran seterusnya.

“Kita tidak mahu Nakba (malapetaka) baharu berlaku pada masa ini. Rakyat Palestin akan kekal walaupun Israel terus melakukan pembunuhan di Gaza atau di Tebing Barat atau Baitulmaqdis.

“Kami berterima kasih kepada negara jiran kami, Jordan dan Mesir, kerana mereka telah menunjukkan kesungguhan dalam menolak rancangan Israel untuk memindahkan rakyat Palestin…,” katanya.

Walid juga berkata yang keempat adalah masyarakat antarabangsa mesti berusaha ke arah penyelesaian dua negara dan menghentikan pendudukan Israel melalui perjanjian damai yang komprehensif yang akan membolehkan rakyat Palestin mencapai kebebasan berdasarkan sempadan 1967 dengan Al-Quds sebagai ibu negara.

“Tanpa mencapai objektif ini. penduduk Israel tidak akan hidup dengan aman dan Asia Barat akan terus menderita dan masa depan rantau itu bergantung kepada pencapaian objektif itu,” katanya.

Lebih 9,000 rakyat Palestin terkorban dalam serangan tentera penceroboh Israel sejak 7 Okt, manakala lebih 32,000 lagi cedera dan lebih 2,000 masih hilang.–AlHijrah Online


KEMBALI STATUS AGAMA: KEPUTUSAN RAYUAN MAIS, KERAJAAN SELANGOR PADA 28 NOV

PUTRAJAYA: Panel tiga hakim Mahkamah Rayuan menetapkan 28 November ini untuk menyampaikan keputusannya berhubung rayuan Majlis Agama Islam Selangor (MAIS) dan kerajaan negeri Selangor untuk mengembalikan status agama Islam seorang wanita berusia 35 tahun.

MAIS dan kerajaan Selangor mengemukakan rayuan terhadap keputusan Mahkamah Tinggi pada 21 Dis tahun lepas yang membatalkan penukaran agama wanita itu kepada Islam oleh ibunya, seorang mualaf, ketika dia berusia empat tahun.

Hakim Datuk Yaacob Md Sam, yang bersidang bersama Datuk P. Ravinthran dan Datuk Mohd Nazlan Nohd Ghazali, berkata mereka memerlukan lebih masa untuk membincangkan isu yang dibangkitkan oleh peguam yang mewakili pihak-pihak dalam rayuan itu.

“Ia adalah kes kepentingan awam yang memerlukan kami meneliti penghujahan dan kes undang-undang. Kami menangguhkan keputusan kami ke 28 Nov,” kata Yaacob, yang mempengerusikan panel itu.

Wanita kelahiran Selangor itu, berbapakan penganut agama Hindu manakala ibu beragama Buddha yang kemudiannya memeluk Islam, memfailkan saman pemula di Mahkamah Tinggi Shah Alam pada 10 Mei tahun lepas, memohon pengisytiharan bahawa dia bukan seorang beragama Islam dan mahu Jabatan Pendaftaran Negara (JPN) untuk mengeluarkan perkataan “Islam” daripada kad pengenalannya.

Wanita itu mendakwa ibunya menukar agamanya pada 1991 di Jabatan Agama Islam Selangor. Pada masa itu ibu bapanya dalam proses perceraian dan selepas bercerai, ibunya berkahwin dengan lelaki Islam pada 1993 manakala bapa kandungnya meninggal dunia akibat kemalangan pada 1996.

Dia mendakwa walaupun beragama Islam, dia terus menganut agama Hindu dan ibu serta bapa tirinya membenarkan dia mengamalkan agama Hindu – agama yang dianuti sejak dilahirkan.

Pada 2013, wanita itu memfailkan permohonan di Mahkamah Tinggi Syariah Kuala Lumpur untuk diisytiharkan keluar Islam tetapi permohonannya itu ditolak pada 2017, dan dia diperintahkan supaya menghadiri sesi kaunseling. Mahkamah Rayuan Syariah turut mengekalkan keputusan itu.

Wanita itu kemudian memfailkan saman di Mahkamah Tinggi Shah Alam (sivil) pada 2021 dan berjaya mendapat pengisytiharan bahawa dia bukan beragama Islam.

Dalam prosiding secara dalam talian hari ini, peguam Mohamed Haniff Khatri Abdulla yang mewakili MAIS berhujah bahawa Mahkamah Tinggi terkhilaf semasa membenarkan permohonan wanita itu, dengan alasan keputusan Mahkamah Tinggi adalah melanggar Perkara 121 (1A) Perlembagaan Persekutuan.

Perkara 121 (1A) memberi kuasa kepada Mahkamah Syariah untuk mendengar dan memutuskan perkara berkaitan agama Islam.

Mohamed Haniff berkata wanita itu sebelum ini memfailkan permohonan di Mahkamah Syariah untuk keluar daripada agama Islam, sambil menambah bahawa saman sivilnya adalah percubaan untuk membuat litigasi semula apa yang diputuskan oleh Mahkamah Syariah.

Penasihat Undang-undang Negeri Selangor Datuk Salim Soib@Hamid mewakili kerajaan negeri Selangor menerima pakai hujah Mohamed Haniff Khatri.

Peguam Datuk Malik Imtiaz Sarwar yang mewakili wanita itu, dalam hujah balasnya berkata mahkamah sivil mempunyai bidang kuasa untuk mendengar dan memutuskan tuntutan anak guamnya kerana dia tidak pernah menganut agama Islam.

Beliau berkata Mahkamah Tinggi betul apabila memutuskan bahawa anak guamnya tidak memeluk Islam secara sah dan penukarannya bertentangan dengan undang-undang penukaran agama Negeri pada masa itu yang menghalang penukaran agama secara unilateral.

Beliau berkata bapa kepada wanita itu masih hidup semasa ibunya menukarkan agamanya tanpa meminta persetujuan bapa. –AlHijrah Online


KANAK-KANAK ENAM TAHUN RENTUNG DALAM KEBAKARAN RUMAH

KINABATANGAN: Seorang kanak-kanak berumur enam tahun maut dalam kebakaran sebuah rumah di sini tengah malam tadi.

Jabatan Bomba dan Penyelamat Malaysia (JBPM) dalam kenyataan hari ini berkata mayat Mohd Adlinsyah Mohd Adsni ditemukan rentung di dalam bilik tidur rumah jenis tidak kekal itu di Kampung Perpaduan, di sini.

Menurutnya lain-lain anggota keluarga Mohd Adlinsyah yang terdiri daripada Mohd Adsni Sani (bapa), 43, Alina Sahari (ibu), 41, Mohd Isnain (abang), 12, dan Mohd Adlisyam (adik), 3, serta sepupu Mohd Ishak Hafsham, 15, melecur dalam kejadian itu.

Minah Kanawi (nenek), 77, dan seorang lagi adiknya Mohd Mikail, 3, terselamat dalam kejadian itu.

“Sepasukan anggota dari Balai Bomba dan Penyelamat Kinabatangan bergegas ke tempat kejadian sejauh 26km dari balai, selepas menerima panggilan kecemasan pada pukul 12.40 tengah malam tadi,” menurut kenyataan itu.–AlHijrah Online


77 TITIK PANAS KEBAKARAN DIKESAN DI SARAWAK BULAN INI

KUCHING: Pusat Meteorologi Khas ASEAN (ASMC) yang berpangkalan di Singapura telah mengesan 77 titik panas kebakaran di Sarawak bagi tempoh antara 1 hingga 15 Ogos lepas, dengan bilangan titik panas tertinggi direkodkan sebanyak 36 pada 1 Ogos.

Timbalan Menteri Tenaga dan Kelestarian Alam Sekitar Sarawak Dr Hazland Abang Hipni berkata bagi tempoh sama, sebanyak 2,153 titik panas turut dikesan di Kalimantan dengan bilangan tertinggi pada 5 Ogos iaitu sebanyak 376 titik panas.

“Pada tempoh 13-15 Ogos, tiada titik panas dikesan di Sarawak, manakala 424 titik panas dikesan di Kalimantan,” katanya dalam kenyataan hari ini.

Beliau berkata ASMC turut melaporkan sejumlah 195 titik panas dikesan di negeri ini dan 2,820 di Kalimantan, Indonesia bagi tempoh Januari hingga Julai lepas.

Bagaimanapun, katanya sepanjang tempoh antara Januari hingga setakat 8 pagi semalam, trend Indeks Pencemaran Udara (IPU) di Sarawak adalah dalam lingkungan tahap baik sehingga sederhana dengan tiada bacaan tidak sihat direkodkan.

“Berdasarkan tinjauan cuaca Jabatan Meteorologi Malaysia bertarikh 26 Julai, negara kini berada dalam fasa Monsun Barat Daya (MBD) yang telah bermula pada 15 Mei lepas dan dijangkakan berakhir pada pertengahan September ini,” katanya.

Dr Hazland berkata angin dengan kelembapan udara yang lebih rendah lazimnya bertiup secara konsisten dari arah barat daya semasa fasa MBD ini yang menyebabkan kurangnya pembentukan awan hujan sepanjang tempoh ini.

Katanya ASMC meramalkan keadaan kering akan berterusan di wilayah berdekatan seperti di bahagian selatan dan tengah Kalimantan yang mengakibatkan risiko peningkatan titik panas dan asap jerebu di kawasan mudah terbakar.

Beliau berkata Lembaga Sumber Asli dan Alam Sekitar (NREB) telah mengaktifkan bilik operasi jerebu, memberhentikan pengeluaran permit pembakaran terbuka secara terkawal serta membatalkan permit yang telah dikeluarkan untuk tujuan itu.

“NREB juga telah mengeluarkan notis larangan pembakaran terbuka kepada semua pemaju projek dan mengadakan program kesedaran bersama agensi-agensi lain bagi memastikan kualiti udara terjaga,” katanya dan menambah program rondaan di lapangan turut dilaksanakan bagi memastikan pembakaran terbuka tidak dijalankan.

Katanya sesiapa yang melakukan kesalahan pembakaran terbuka boleh didakwa di bawah Seksyen 30(1)(a) dan Seksyen 30(2) Ordinan Sumber Asli dan Alam Sekitar Sarawak yang memperuntukkan hukuman denda tidak melebihi RM100,000 atau penjara hingga lima tahun atau kedua-duanya sekali jika disabitkan kesalahan.

“Orang ramai disarankan untuk minum air secukupnya, mengurangkan aktiviti luar atau memakai topeng muka, terutamanya bagi golongan berisiko tinggi yang perlu melakukan aktiviti luar ketika menghadapi tempoh cuaca panas dan kering.

“Orang awam juga diminta bekerjasama untuk memadam kebakaran kecil dan melaporkan kes pembakaran terbuka di talian 082-319543 atau pejabat-pejabat NREB berdekatan,” katanya.–AlHijrah Online


ISU KALIMAH ALLAH: ANWAR INGATKAN JANGAN PUTAR BELIT FAKTA, TIPU RAKYAT

KUALA LUMPUR: Perdana Menteri Datuk Seri Anwar Ibrahim mengingatkan semua pihak supaya tidak memutar belit fakta mengenai hal penggunaan kalimah Allah dan menggunakannya untuk menipu rakyat.

Ketika menjelaskan dakwaan setengah pihak yang beliau telah mengelirukan Dewan Rakyat berhubung perkara tersebut, Anwar bertegas beliau tidak mengeluarkan sebarang kenyataan yang bercanggah.

“Saya menghadap Sultan Selangor atas titah Tuanku. Apa yang Sultan Selangor sebut iaitu dalam soal perakuan Kabinet tentang tidak membolehkan kalimah Allah digunakan di Semenanjung Tanah Melayu diperkenan, kemudian kelonggaran untuk Sabah dan Sarawak.

“Oleh kerana ada pindaan, Tuanku beri pandangan sebaiknya pindaan yang nak dicadangkan untuk diperkemas peraturan itu dibawa kepada Majlis Kebangsaan Bagi Hal Ehwal Agama Islam Malaysia (MKI) supaya Tuanku sendiri mempersembahkan kepada Majlis Raja-Raja (MRR).

“Apa yang bertentangannya? Nak putar belit tipu rakyat sebab apa? Nak dapat keuntungan politik jangan dengan menipu,” kata beliau pada Waktu Pertanyaan-Pertanyaan Menteri di Dewan Rakyat, hari ini.

Anwar berkata demikian sekali gus membidas Datuk Dr Zulkafperi Hanapi (PN-Tanjong Karang) yang pada permulaan persidangan hari ini bangkit mengemukakan Peraturan Mesyuarat 36(12) menuntut Perdana Menteri dirujuk kepada Jawatankuasa Hak dan Kebebasan kerana didakwa mengeluarkan kenyataan bercanggah.

Zulkafperi merujuk kenyataan Anwar di Dewan Rakyat pada 23 Mei lepas yang menafikan dakwaan kerajaan tidak merujuk Yang di-Pertuan Agong mengenai keputusan Kementerian Dalam Negeri (KDN) yang  menarik balik rayuan keputusan Mahkamah Tinggi berkaitan penggunaan kalimah Allah.

Menurut Zulkafperi, ia berikutan titah Sultan Selangor Sultan Sharafuddin Idris Shah pada 7 Jun yang menunjukkan kerajaan belum merujuk kepada MRR sebelum menarik balik rayuan itu.

Menerusi titah itu, baginda selaku Pengerusi MKI mencadangkan supaya isu kalimah Allah dibawa kepada badan itu pada Ogos depan sebelum ia diangkat kepada MRR Oktober ini.

Pada masa sama Perdana Menteri menegaskan keputusan kerajaan untuk menarik balik rayuan dalam isu kalimah Allah telah dirujuk kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menerusi panggilan telefon yang dibuat semasa mesyuarat Jemaah Menteri pada 7 Feb lepas.

“Kenyataan itu kalau baca dengan betul tak akan mengelirukan dan memang dirujuk kepada Yang di-Pertuan Agong,” kata beliau. — AlHijrah Online


Suspek hina nabi dibebas dengan jaminan polis

KUALA LUMPUR – Seorang lelaki direman tiga hari sejak Rabu lalu selepas dipercayai memuat naik status menghina Nabi Muhammad SAW di  laman sosial Facebook dibebaskan dengan jaminan polis, hari ini.

Ketua Komunikasi Korporat Polis Diraja Malaysia (PDRM), Urus Setia Ketua Polis Negara, Datuk Asmawati Ahmad berkata, lelaki berusia 68  tahun itu dibebaskan pada jam 11 pagi.

“Lelaki itu sudah dibebaskan dengan jaminan polis pagi tadi,” katanya dalam satu kenyataan.

Terdahulu, polis menahan lelaki terbabit di rumahnya di Taman Sri
Layang, Mentakab, Pahang, kira-kira jam 11.30 pagi, Selasa lalu.

Kes disiasat mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998.

Ketua Polis Negara, Tan Sri Mohamad Fuzi harun mengesahkan, pihaknya telah  menerima sebanyak 395 laporan dari seluruh negara ekoran terkesannya  status penghinaan terbabit. – SINAR ONLINE


UNDANG-UNDANG MODEL AKAN DIBENTUK UNTUK SELARAS SEKOLAH TAHFIZ: FUZIAH

TAWAU: Undang-Undang Model membabitkan hal ehwal sekolah agama termasuk sekolah tahfiz akan dibentuk untuk menjadi garis panduan dan pemakaiannya bakal diselaras di setiap negeri.

Timbalan Menteri di Jabatan Perdana Menteri (Hal Ehwal Agama) Fuziah Salleh berkata ketika ini, undang-undang berhubung penubuhan atau pendaftaran sekolah tahfiz di setiap negeri adalah berbeza.

“Di bawah Enakmen Pengawalan Sekolah-Sekolah Agama Negeri, sekolah tahfiz tidak digariskan atau berdefinisi sebagai sekolah agama selain terdapat sekolah yang sudah berdaftar tetapi bermasalah ekoran tidak mencapai tahap keselamatan dikehendaki pihak berkuasa tempatan atau Bomba.

“Timbalan Perdana Menteri (Datuk Seri Wan Azizah Wan Ismail) mencadangkan untuk menyelaras semua undang-undang serta garis panduan berkaitan kaedah pentadbiran sekolah tahfiz dan ia disediakan oleh Jabatan Kemajuan Islam Malaysia,” katanya kepada pemberita selepas merasmikan penutupan konvensyen wanita rahmah peringkat negeri Sabah di sini hari ini.

Beliau berkata selepas itu, Jawatankuasa Teknikal akan ditubuhkan bagi menyelaras undang-undang dengan mengambil elemen terbaik dari setiap negeri untuk dimasukkan dalam garis panduan dan dibentuk sebagai Undang-Undang Model.

“Apabila ia dipersetujui sebagai Undang-Undang Model, maka setiap negeri akan menggunakannya dan akhirnya kita mahu semua isu berbangkit seperti pendaftaran serta keselamatan khususnya, tidak berulang,” katanya sambil menambah bahawa tanpa undang-undang itu, adalah sukar untuk mengambil tindakan terhadap sekolah tahfiz tidak berdaftar jika berlaku perkara tidak diingini.

Fuziah berkata satu pusat pengumpulan dana atau tabung khas untuk wakaf tahfiz akan diwujudkan susulan cadangan timbalan perdana menteri.

“Tabung itu hanya satu dibangunkan oleh kementerian (hal ehwal agama) dan tidak boleh tabung persendirian, kita akan salurkan sama seperti kementerian (pendidikan) salur kepada sekolah-sekolah,” katanya.

Ketika berucap, beliau mengumumkan sumbangan RM10,000 kepada Madrasah Ad-Diniah Ar-Rahmaniah di Kampung Sungai Imam dekat sini, yang menempatkan 40 pelajar perempuan, musnah dalam kebakaran semalam.

Pengarah Yayasan Dakwah Islamiah Malaysia Sabah Samin Ongki turut mengumumkan sumbangan RM7,000 hasil kutipan derma kilat pada konvensyen hari ini.

Dalam kebakaran pukul 6.50 petang itu, dua lelaki dilaporkan melecur di kaki ketika cuba menyelamatkan pelajar madrasah yang berada dalam bangunan dua tingkat berkenaan. — BERNAMA


ISRAEL “KINI SEDANG BERPERANG” – PERDANA MENTERI NETANYAHU

JERUSALEM: Perdana Menteri Israel, Benjamin Netanyahu menyatakan bahawa Israel “kini sedang berperang” selepas serangan Hamas ke atas Israel dan penduduknya, lapor Agensi Anadolu.

“Kita berada dalam keadaan berperang, bukan operasi tentera. Hamas melancarkan serangan mematikan secara bertalu-talu terhadap Israel dan rakyatnya,” kata pemimpin Israel itu dalam satu kenyataan.

Netanyahu mengarahkan “pasukan Israel untuk membersihkan pusat bandar daripada pengganas” dan juga memerintahkan “rizab tentera digerakkan secara besar-besaran.”

“Musuh akan berdepan akibat yang belum pernah terjadi sebelum ini,” kata Netanyahu.

Stesen Penyiaran Israel melaporkan bahawa Menteri Pertahanan Yoav Galant mengerah pasukan simpanan selepas mengumumkan persiapan untuk menghadapi situasi perang.

Israel telah mengisytiharkan “kesiapsiagaan” untuk perang selepas puak-puak Palestin di Semenanjung Gaza melancarkan serangan roket ke atas Israel pada awal Sabtu, lapor Israel Broadcasting Authority.

Roket dilancarkan dari pelbagai lokasi di kawasan terkepung itu, tetapi sistem pertahanan Iron Dome Israel dapat memintas kebanyakan serangan, menurut wartawan AA.

Sekurang-kurangnya 20 orang Israel dilaporkan terbunuh manakala lebih 540 orang cedera setakat ini, menurut laporan media Israel.–AlHijrah Online